Ayezaya 25 | Yintanɛte Zo Baebolo | Ewiade Fofolɛ Ngilebɛbo\nyamenle menli banyia nyilalɛ dɔɔnwo (1-12)\nGyihova bava nwanye kpalɛ ado ɛkponle (6)\nEwule ɛnle ɛkɛ ne bieko (8)\n25 O Gyihova, ɛle me Nyamenle. Mekpogya wɔ zo, meye wɔ duma ayɛlɛ,Ɔluakɛ wɔyɛ nwanwane ninyɛne,+Ninyɛne mɔɔ ɛbɔle nwolɛ kpɔkɛ ɔvi tete ne la,+Ɛyɛ nɔhalɛ+ na yera nu. 2 Wɔmaa suakpole bie ɛhakyi awolɛ edukue,Wɔmaa sua mɔɔ bɛhye nwolɛ bane la ɛzɛkye bɔkɔɔ. Ɛyɛvolɛ tawa ne ɛnle suakpole bieko;Bɛnrɛkyekye ye bieko ɛlɛ. 3 Ɛhye ati menli mɔɔ anwo yɛ se la bawula wɔ anyunlunyia;Yɛɛ maanle maanle mɔɔ ati yɛ se la suakpole ne bazulo wɔ.+ 4 Ɔluakɛ wɔyɛ aranemgbole wɔmaa koahweabanema,Wɔyɛ aranemgbole wɔmaa ehyianli wɔ ye anwongyelelɛ nu,+Ahumu mekɛ nu feabelɛ,Yɛɛ alubo wɔ ewia mekɛ nu.+ Mekɛ mɔɔ atisesebɛma ɛya ne kɛyɛ kɛ ahumu mɔɔ tia bane la, 5 Ɛmaa nyɛvolɛ dede ka aze,Kɛ mɔɔ ɛmaa wuluwulu ka aze wɔ azɛlɛ resee zo la. Kɛ mɔɔ amungu ne alubo maa wuluwulu ka aze la,Zɔhane ala a wɔmaa atisesebɛma edwɛne ne ɛgyakyi a. 6 Ɛlɔne Gyihova bado menli kɔsɔɔti ɛkponle wɔ boka+ ɛhye azo,Ɔbava aleɛ kpalɛ,+Nwanye kpalɛ,*Aleɛ kpalɛ nee nane mɔɔ ɛlɔ,Yɛɛ nwanye kpalɛ mɔɔ bɛzonyi zo la a yeado a. 7 Wɔ boka ɛhye azo, ɔbaye* ɛdanlɛ ne mɔɔ heda menli ne amuala anwo zoNee aguzo ne mɔɔ bɛnwo bɛheda maanle maanle ne amuala azo la yeavi ɛkɛ. 8 Ɔbame* ewule bɔkɔɔ,+Na Tumivolɛ Awulae Gyihova bakyikyi awie biala anye anwo monle.+ Ɔbaye ye menli ne anwo anyiemgba yeavi azɛlɛ ye amuala azo,Ɔluakɛ Gyihova mumua ne a ɛha a. 9 Kenle zɔhane bɛbaha kɛ: “Nea! Yɛ Nyamenle ne ɛne!+ Yɛ nye la ɔ nwo zo,+Na ɔbalie yɛ.+ Gyihova ɛne! Yɛ nye la ɔ nwo zo. Bɛmaa yɛ nye ɛlie na yɛli fɛlɛko wɔ ye ngoanelielɛ ne anu.”+ 10 Ɔluakɛ Gyihova asa bala boka ɛhye azo,+Na bɛbatietia Mowabe anwo zo wɔ ɔ bo zo ne+Kɛ ndile mɔɔ bɛtietia zo bɛyɛ ye ewula edukue la. 11 Ɔbatoto ɔ sa wɔ nuKɛ awie mɔɔ ɛlɛweɛ azule toto ɔ sa la,Na ɔbatoto ɔ sa kɛnlɛmaYeava yeaha ye anwomemaazo ne aze.+ 12 Na ɔbamaa suakpole ne mɔɔ bɛhye nwolɛ nee wɔ banebɔlɛ bane ndendenle ne mɔ,Aha agua aze;Ɔbabubu ye yeagua aze wɔ ndɛtɛlɛ ne anu.\n^ Anzɛɛ “Nwanye mɔɔ ɛla ɔ bo.”\n^ Hibulu aneɛ nu, “ɔbame.”\n^ Anzɛɛ “Ɔbaye.”


Kɛ Ɔkɛyɛ Na Meagyakyi Alɔbɔlɛlilɛ Ɛ? | Mgbavolɛ Nee Mbɛlɛra Biza Kɛ\nKENGA YE WƆ Abkhaz Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Fijian Finnish French Georgian German Giliki Haitian Creole Hibulu Hiligaynon Hungarian Iban Icelandic Iloko Indonesian Italian Japanese Kinyarwanda Kirghiz Kirundi Korean Lithuanian Macedonian Malagasy Malay Malayalam Maltese Moore Myanmar Ngabere Norwegian Nzema Ossetian Polish Portuguese (Brazil) Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Sunda Swahili Swedish Tagalog Tatar Telugu Thai Tsonga Turkish Turkmen Twi Ukrainian Umbundu Vietnamese Xhosa Zulu\n“Saa awie mɔ anwo kyele bɛ a, meboa bɛ memaa bɛdi bɛ ngyegyelɛ nwo gyima na bɛ nwo tɔ bɛ. Noko, menli dɔɔnwo ɛnze ye kɛ saa mekɔ sua nu a mefea mesu.”—Kellie.\n“Saa me rɛle bɔ a, mengɔ menli nu. Saa awie to ɛsalɛ fɛlɛ me a, mekpondɛ edwɛkɛ bie meka amaa meangɔ. Mebɔ mɔdenle kɛ menrɛmaa me abusua ne ɛnrɛnwu ye kɛ melɛdi alɔbɔlɛ. Bɛdwenle kɛ ninyɛne ɛlɛkɔ boɛ amaa me.”—Rick.\nƆyɛ a ɛte nganeɛ kɛ mɔɔ Kellie anzɛɛ Rick dele nganeɛ la ɔ? Saa zɔhane a ɔde a, mmadwenle kɛ debie ɛlɛgyegye wɔ. Nɔhalɛ ne a le kɛ, awie biala arɛle bɔ ɔvi mekɛ mɔɔ kɔ mekɛ la. Mrenyia nee mraalɛ nɔhavoma mɔɔ bɛha bɛ nwo edwɛkɛ wɔ Baebolo ne anu la bɔbɔ dele nganeɛ ɛhye bie.—1 Samoɛle 1:6-8; Edwɛndolɛ 35:14.\nƆdwu mekɛ ne bie a ɛbanwu deɛmɔti ɛ rɛle ɛbɔ la; ɔyɛ noko a ɛnnwu ye. Anna mɔɔ ɛnyia ɛvolɛ 19 la ka kɛ, “Ɔnle kɛ edwɛkɛ bie to wɔ kolaa na wɔali alɔbɔlɛ. Saa bɔbɔ ɛnlɛ ngyegyelɛ biala a alɔbɔlɛ kola ka wɔ. Ɛdwenle nwo a, ɛnde ɔ bo noko ɔsi!”\nSaa edwɛkɛ to wɔ ɔmaa ɛdi alɔbɔlɛ anzɛɛ ɛhwee ɛtɛsile bɔbɔ na ɛlɛdi alɔbɔlɛ a , boni a ɛbahola wɔayɛ a? Sɔ mɔɔ doɔdoa zo la nea:\nKa nwolɛ edwɛkɛ kile awie. Mekɛ mɔɔ Dwobu yiale ngyegyelɛ la ɔhanle kɛ: “Mebaha me ahonle nu nyane muala!”—Dwobu 10:1.\nKellie: Kɛzi mendele nganeɛ wɔ mekɛ mɔɔ menganle edwɛkɛ ne mengilele awie la yɛ nwanwane. Kɛkala, awie ze ngyegyelɛ mɔɔ mewɔ nu la. Bɛbahola bɛalie me bɛavi kuma ne mɔɔ mela nu la anu.—menyia moalɛ!\nKɛlɛ nwolɛ edwɛkɛ to ɛkɛ. Saa ɛlɛdi alɔbɔlɛ bie wɔ wɔ ɛbɛlabɔlɛ nu a, bie a ɛbahulo kɛ ɛbahɛlɛ wɔ edwɛkɛ ne wɔ kɛlata zo. Wɔ Devidi edwɛndolɛ ne anu, ɔdwu mekɛ ne bie a ɔkɛlɛ edwɛkɛ mɔɔ yɛ alɔbɔlɛ la. (Edwɛndolɛ 6:6) Saa ɛkɛlɛ kɛzi ɛte nganeɛ la ɛto ɛkɛ a, ɔbahola yeaboa wɔ yeamaa ‘wɔazɔ nrɛlɛbɛ nee adwenlenunwunlɛ nu boɛ amaa bɛanvi ɛ sa.’—Mrɛlɛbulɛ 3:21.\nHeather: Saa mekɛlɛ mɔɔ ɛlɛgyegye me la meto ɛkɛ a, ɔboa ɔmaa mesiezie me adwenle kpalɛ amaa alɔbɔlɛlilɛ anvo me nwo zo. Saa ɛkɛlɛ mɔɔ ɛlɛgyegye wɔ la na ɛdi nwolɛ gyima a, ɔmmaa alɔbɔlɛlilɛ ne ɛnyɛ kpole.\nYɛ nwolɛ asɔne. Baebolo ne ka kɛ saa ɛyɛ mɔɔ ɛlɛgyegye wɔ la anwo asɔne a, ‘Nyamenle anzodwolɛ ne mɔɔ bo ndelebɛbo muala azo la babɔ wɔ ahonle ne nee wɔ adwenle nzuzulɛ nwo bane.’—Felepaema 4:6, 7.\nEsther: Ɛnee melɛbɔ mɔdenle kɛ mebanwu mɔɔ ɛlɛgyegye me la, noko meannwu ye. Yemɔti menzɛlɛle Gyihova kɛ ɔboa me ɔmaa me nye ɛlie. Ɛnee ɔgyegye me kɛ dahuu medi nyane la. Akee me nwo dɔle me. Mmabu tumi mɔɔ wɔ asɔneyɛlɛ nu la kɛ ɔle debie ekyi!\nMoalɛ mɔɔ ɛbanyia ye nee mɔdenle mɔɔ ɛbabɔ la bahola amaa alɔbɔlɛlilɛ ne avi ɛkɛ\nNzuzulɛ: Fa Edwɛndolɛ 139:23, 24 kɛ neazo la yɛ asɔne kile Gyihova. Ka wɔ ahonle nu edwɛkɛ kile ye na sɛlɛ ye kɛ ɔboa wɔ ɔmaa ɛnwu debie mɔɔ ɛmaa ɛlɛdi alɔbɔlɛ la.\nƐye nzuzulɛ mɔɔ wɔ anwuma ɛke la ɛsie ahane a, ɛlɛ Nyamenle Edwɛkɛ Baebolo ne mɔɔ sonle bolɛ la. Saa ɛfa anwosesebɛ mɔɔ ɛbanyia ye wɔ Baebolo ne anu la ɛsie wɔ adwenle nu a, ɔbahola yeaha wɔ nganeɛdelɛ ne wɔ adenle kpalɛ zo.—Edwɛndolɛ 1:1-3.\nMekɛ mɔɔ alɔbɔlɛlilɛ bie bahyɛ la\nRyan ka kɛ, “Ɔdwu mekɛ ne bie a, ɔyɛ se kɛ mebadwazo meavi ɛkpa zo ɔluakɛ mengulo kɛ medwazo na mebayia ngyegyelɛ fofolɛ wɔ kenle ne anu.” Ryan ɛnyia adwenle nu ngyegyelɛ, noko tɛ ɔ ngomekye ɔ. Neɛnleanu bie mɔɔ bɛyɛle la kile kɛ saa ɛye mgbavolɛ nee mbɛlɛra 4 ɛsie ɛkɛ a, bɛ nuhua 1 nyia adwenle nu ngyegyelɛ kolaa na yeayɛ kpanyinli.\nKɛ ɔkɛyɛ na wɔanwu kɛ wɔnyia adwenle nu ngyegyelɛ ɛ? Sɛkɛlɛneɛ mɔɔ bamaa wɔanwu ye la bie a le wɔ nyɛleɛ anzɛɛ wɔ subane mɔɔ ɔbahakyi, ɛ nwo mɔɔ ɛbahwe wɔavi menli nwo, gyima bie mɔɔ ɛ nye ɛnrɛlie nwo bieko, wɔ aleɛlilɛ nee wɔ nafelɛ mɔɔ bahakyi yɛɛ nganeɛ mɔɔ ɛbade kɛ ɛmfɛta la.\nNɔhalɛ nu, ɔzɔho kɛ awie biala ɛnyia sɛkɛlɛneɛ ɛhye anu ko anzɛɛ mɔɔ bo zɔ la wɔ mekɛ bie anu. Noko saa sɛkɛlɛneɛ ɛhye ɛdɛnla ɛ nwo ɛhyɛ a, nzɔne ati a ɛnga nwolɛ edwɛkɛ ɛngile wɔ awovolɛ na ɛnwu dɔketa a? Bie a, awie mɔɔ yɛ ayile la bahola anwu ye saa wɔ alɔbɔlɛlilɛ ne le ewule a.\nSaa ɛlɛ adwenle nu ngyegyelɛ a, ɔnle debie mɔɔ ɔwɔ kɛ ɛse nwolɛ nyiane a. Ɔlua ayileyɛlɛ zo, menli mɔɔ bɛnyia adwenle nu ngyegyelɛ la bie mɔ anwo ɛdɔ bɛ—bɛ nye eza ɛlie bieko. Saa adwenle nu ngyegyelɛ anzɛɛ debie gyɛne bie a ɛlɛmaa wɔali nyane a, kakye edwɛkɛ mɔɔ wɔ Edwɛndolɛ 34:18 mɔɔ se: ‘Gyihova bikye mɔɔ nyane ɛha ye la, na ɔdie mɔɔ ye anyelazo ɛwie la.’\nFa nwa awie Fa nwa awie Kɛ Ɔkɛyɛ Na Meagyakyi Alɔbɔlɛlilɛ Ɛ?


Ayezaya 16 | Yintanɛte Zo Baebolo | Ewiade Fofolɛ Ngilebɛbo\nNrɛlaleɛ mɔɔ tia Mowabe la ndoazo (1-14)\n16 Bɛva boane nyinli bɛvi SelaBɛlua fienemgbole ne anu bɛhɔmaa azɛlɛ ne azo tumivolɛ neWɔ suakpole Zayɔn boka ne azo. 2 Mowabe mraalɛ bayɛ kɛ aloma mɔɔ bɛvoa ye bɛvi ye sane nu la+Wɔ Anɔn azule ne ɛleka mɔɔ bɛwudwu bɛpɛ la.+ 3 “Bɛdu folɛ, bɛzi kpɔkɛ. Saa ɔdwu ewiazo a, maa wɔ alubo ne ɛyɛ kɛ nɔɔzo la. Fa menli mɔɔ bɛbɔ asande la fea na mmaye bɛdabɛ mɔɔ bɛlɛnriandi la ɛmaa. 4 O Mowabe, maa me menli mɔɔ ɛbɔ asande la ɛdɛnla wɔ avinli. Yɛ ɛvealeka maa bɛ ɔlua sɛkyevolɛ ne ati.+ Ahenle mɔɔ ɛlɛsisi bɛ la awieleɛ bara,Ɛzɛkyelɛ ne abo bapɛ,Na bɛdabɛ mɔɔ bɛlɛtietia awie mɔ anwo zo la abo zo baminli avi azɛlɛ ye azo. 5 Akee bɛbava belemgbunli ebia bie bazie ɛkɛ ne kpundii wɔ ɛlɔlɛ kpundii nu. Ahenle mɔɔ ɔbadɛnla zo wɔ Devidi ɛdanlɛsua ne anu la bayɛ nɔhavo;+Ɔbabua ndɛne pɛlepɛle na yeava tenleneyɛlɛ yeayɛ gyima ndɛndɛ.”+ 6 Yɛde Mowabe anwomemaazo ne anwo edwɛkɛ—ɔle adubɛnwo kpalɛ+—Ye anwomemaazo nee ye adubɛnwo nee ye ɛya ne;+Noko ɔ nloa anu mɔɔ ɔtu la bayɛ mgbane. 7 Ɔti Mowabe baye ye amaneɛnwunlɛ ne anwo awolɛ;Bɛ muala bɛbazu bɛaye awolɛ.+ Bɛdabɛ mɔɔ bɛlɛnwu amaneɛ la bali Kɛɛ-halɛsɛte vanye ma welera ne anwo nyane.+ 8 Ɔluakɛ Hɛhyebɔn+ ɛya ne mɔ ɛzɛkye,Sebemaa+ vanye ne,Maanle maanle ne mɔ tumivolɛma ɛtietia ye ngane mɔɔ ɛbolo la azo;*Bɛhɔ too bɛhɔdwu Gyeezɛ;+Bɛdɛlɛ bɛhɔdwu fienemgbole ne anu. Ye ngane ne mɔ ɛdɛlɛdɛlɛ too ɛhɔdwu nyevile ne anloa. 9 Ɛhye ati a mebazu Sebemaa vanye ne kɛ mɔɔ mesu Gyeezɛ la. O Hɛhyebɔn nee Ɛleyela,+ mebava me nye monle mealoa bɛ,Ɔluakɛ bɛ wawaa mekɛ nu ma nee bɛ ma ɛdelɛ nwo ɛdeɛdeanlɛ ne ɛra awieleɛ.* 10 Bɛye fɛlɛkolilɛ nee anyelielɛ bɛvi tola ne anu,Yɛɛ bɛnde anyelielɛ edwɛne anzɛɛ ɛdeɛdeanlɛ wɔ vanye egyinli ne mɔ anu.+ Awie mɔɔ twihwi nwanye la ɛndwihwi nwanye wɔ nwanye ɛhwihwinlɛ kuma ne anu bieko,Ɔluakɛ memaa ɛdeɛdeanlɛ ne ɛra awieleɛ.+ 11 Ɛhye ati, me kunlu woso me wɔ Mowabe anwo+Kɛ haape mɔɔ bɛlɛbɔ,Yɛɛ me kunlu yelɛyela me wɔ Kɛɛ-halɛsɛte anwo.+ 12 Saa Mowabe yele ɔ nwo wɔ ɛzonlenlɛ ɛleka ne na ɔkɔyɛ asɔne wɔ ye ɛzonlenlɛsua ne anu bɔbɔ a, ɔnrɛnyia ɛhwee.+ 13 Edwɛkɛ mɔɔ Gyihova limoale hanle wɔ Mowabe anwo la ɛne. 14 Kɛkala Gyihova se: “Wɔ ɛvolɛ nsa mɔɔ le kɛ ɛkpanli ɛvolɛ* la anu, Mowabe anyunlunyia ne babɔ anyiemgba na zolɛ ayɛ begyebegye, na menli mɔɔ baha la bayɛ ekyi mɔɔ bɛnlɛ anwosesebɛ a.”+\n^ Anzɛɛ “ye ngane mɔɔ ma mɔɔ ɛbolo wɔ zo la azo.”\n^ Anzɛɛ ɔkola ɔkile, “Ɔluakɛ konle nu ɛdeɛdeanlɛ ne ɛra bɛ wawaa mekɛ nu ma nee bɛ ma ɛdelɛ ne azo.”\n^ Anzɛɛ “mɔɔ bɛdia ye kɛ mɔɔ ɛkpanli tia ye ɛvolɛ la”; ɛhye kile, ɛvolɛ nsa pɛpɛɛpɛ.


Mateyu Edwɛkpa 7:1-29\n7 “Bɛgyakyi ndɛnebualɛ+ na bɛambua bɛ ndɛne; 2 ɔluakɛ ndɛne mɔɔ bɛbabua awie mɔ la yɛɛ bɛbava bɛabua bɛ a,+ yɛɛ debie mɔɔ bɛfa bɛsuzu bɛmaa awie mɔ la yɛɛ bɛbava bɛazuzu bɛamaa bɛdabɛ noko a.+ 3 Ɛnee duzu ati a ɛnwu baka abonle ekyi ne mɔɔ la ɛ diema anye zo la noko ɛnnwu mgbunla ne mɔɔ la ɛ nye zo la ɛ?+ 4 Anzɛɛ kɛzi ɛkola ɛka ɛkile ɛ diema kɛ, ‘Maa menye baka abonle ekyi ne mɔɔ la ɛ nye zo la,’ wɔ mekɛ mɔɔ nea! mgbunla la ɛdawɔ mumua ne ɛ nye zo la ɛ? 5 Nabalabanli! Dimoa ye mgbunla ne fi ɛ nye zo, na wɔanwu kɛzi ɛbaye baka abonle ekyi ne wɔavi ɛ diema ne anye zo la. 6 “Bɛmmafa debie mɔɔ le nwuanzanwuanza la bɛmaa ahwea anzɛɛ bɛmmafuandi bɛ avikpa bɛmaa agbolike,+ amaa bɛantietia zolɛ na bɛampɛ bɛ nwo bɛamboda bɛ. 7 “Bɛhɔ zo bɛbiza, na bɛ sa baha ye;+ bɛhɔ zo bɛkpondɛ, na bɛbanwu ye; bɛhɔ zo bɛbɔ nu, na bɛbabuke bɛ;+ 8 ɔluakɛ awie biala mɔɔ kɛbiza la asa ka ye,+ na awie biala mɔɔ kɛkpondɛ la nwu ye, yɛɛ awie biala mɔɔ kɛbɔ nu la, bɛbuke ye. 9 Nɔhalɛ nu, bɛ nuhua boni a, ɔ ra biza ye paano a ɔbamaa ye bolɛ a? 10 Anzɛɛ ɔbiza ye fɛlɛ a, ɔbamaa ye ɛwɔlɛ a? 11 Na saa bɛmɛ bɔbɔ mɔɔ bɛle ɛtanevolɛma la, bɛze kɛzi bɛfa ahyɛlɛdeɛ kpalɛ bɛmaa bɛ mra a, ɛnee fane nyɛ yɛɛ bɛ Ze mɔɔ wɔ anwuma la ɛnrɛva ninyɛne mgbalɛ+ ɛnrɛmaa bɛdabɛ mɔɔ bɛbiza ye la ɛ?+ 12 “Yemɔti, debie biala mɔɔ bɛkulo kɛ menli yɛ maa bɛ la, bɛdabɛ noko bɛyɛ ye zɔhane ala bɛmaa bɛ.+ Nɔhalɛ nu, ɛhye a Mɛla ne nee Ngapezoma ne ka a.+ 13 “Bɛva anlenkɛ ekyi ne anu,+ ɔluakɛ anlenkɛ kpole ne nee adenle tɛtɛlɛ ne kɔ ɛzɛkyelɛ nu, na menli dɔɔnwo lua nu; 14 noko anlenkɛ ekyi ne nee adenle ɛdenraa ne kɔ ngoane nu, na menli ekyi bie a nwu ye a.+ 15 “Bɛnlea bɛ nwo boɛ wɔ adalɛ ngapezoma+ anwo, bɛyɛ bɛ nwo kɛ bɛle mboane,+ noko bɛle kɛ bedi mɔɔ ɛhɔne ɛlɛku bɛ la.+ 16 Bɛ ma ne mɔ a bɛbava bɛanwu bɛ a. Bɛntete vanye ma wɔ kolokolonyɛma zo yɛɛ bɛntete feege wɔ evileni zo, ɔnle zɔ ɔ?+ 17 Zɔhane ala a baka kpalɛ biala so ma kpalɛ, na baka ɛtane biala so ma ɛtane a.+ 18 Baka kpalɛ ɛngola ɛnzo ma ɛtane, yɛɛ baka ɛtane ɛngola ɛnzo ma kpalɛ.+ 19 Baka biala mɔɔ ɛnzo ma kpalɛ la bɛpɛ na bɛfa bɛwuda senle.+ 20 Yemɔti, bɛ ma ne mɔ a bɛbava bɛanwu bɛ a.+ 21 “Tɛ awie biala mɔɔ kɛze me kɛ, ‘Awulae, Awulae,’ la a bahɔ anwuma Belemgbunlililɛ ne anu a, emomu mɔɔ ɔyɛ mɔɔ me Ze mɔɔ wɔ anwuma la kulo la angome a bahɔ nu a.+ 22 Kenle zɔhane, menli dɔɔnwo baha ahile me kɛ: ‘Awulae, Awulae,+ asoo yɛanga ngapezo wɔ wɔ duma nu, yɛandu sunsum ɛtane wɔ wɔ duma nu, yɛɛ yɛanyɛ nwanwane gyima dɔɔnwo wɔ wɔ duma nu ɔ?’+ 23 Na mebaze bɛ kɛ: ‘Menze bɛ! Bɛvi me nwo ɛke bɛhɔ, bɛmɛ mɔɔ bɛnli mɛla zo a!’+ 24 “Yemɔti, awie biala mɔɔ kɛde me edwɛkɛ ɛhye na ɔkɛli zo la le kɛ nrenyia badwema* bie mɔɔ zile ye sua wɔ bodane zo la.+ 25 Na ezule dɔle, ɔyile ɔbule aze na anwoma dule bɔle sua ne, noko yeambu, ɔluakɛ bɛzile ye wɔ bodane zo. 26 Bieko, awie biala mɔɔ kɛde me edwɛkɛ ɛhye na ɔnli zo la le kɛ koasea bie mɔɔ zile ye sua wɔ ɛnwea nu la.+ 27 Na ezule dɔle, ɔyile ɔbule aze na anwoma dule bɔle sua ne,+ na ɔbule na ɔzɛkyele bɔkɔɔ.” 28 Mɔɔ Gyisɛse hanle edwɛkɛ ɛhye mɔ wiele la, ye ngilehilelɛ ne zinle menli dɔɔnwo ne anwo,+ 29 ɔluakɛ ɛnee ɔlɛkilehile bɛ kɛ awie mɔɔ lɛ tumi la,+ na ɔnle kɛ bɛ mɛla kilehilevolɛma ne la.


“Bɛdabɛ Mɔɔ Bɛtie Wɔ La” Banyia Ngoane | Ɛzinzalɛ Arane Debiezukoalɛ\nKENGA YE WƆ Abua Acholi Afrikaans Aja Akha Albanian Altai Alur America Mumule Aneɛ Amharic Amis Angola Mumule Aneɛ Arabic Argentina Mumule Aneɛ Armenian Armenian (West) Aukan Australia Mumule Aneɛ Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chile Mumule Aneɛ Chin (Hakha) China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombia Mumule Aneɛ Congo Mumule Aneɛ Costa Rica Mumule Aneɛ Croatia Mumule Aneɛ Croatian Cuba Mumule Aneɛ Czech Czech Mumule Aneɛ Damara Dangme Danish Digor Douala Drehu Dutch Ecuador Mumule Aneɛ Edo Efik English Esan Estonian Ewe Fijian Filipi Mumule Aneɛ Finnish Finnish Mumule Aneɛ Fon French French Mumule Aneɛ Ga Garifuna Georgian German German Mumule Aneɛ Giliki Giliki Mumule Aneɛ Gitonga Gokana Greenlandic Guadeloupean Creole Guarani Guatemala Mumule Aneɛ Gujarati Gun Haitian Creole Hausa Herero Hibulu Hiligaynon Hindi Hiri Motu Hmong (White) Honduras Mumule Aneɛ Hungarian Hungary Mumule Aneɛ Iban Ibanag Ibinda Icelandic Idoma Igbo Igede Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Javanese Jula Kabiye Kabuverdianu Kachin Kamba Kannada Karen (S'gaw) Kazakh Kazakh (Arabic) Kekchi Khana Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korea Mumule Aneɛ Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Mumule Aneɛ Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Mumule Aneɛ Mingrelian Mixe (North Central) Mixtec (Guerrero) Mizo Mongolian Moore Motu Mozambique Mumule Aneɛ Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaragua Mumule Aneɛ Niuean Norwegian Nyaneka Nyungwe Nzema Okpe Oromo Ossetian Otetela Palauan Panama Mumule Aneɛ Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Pidgin (West Africa) Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romania Mumule Aneɛ Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Mumule Aneɛ Russian Rutoro Salvador Mumule Aneɛ Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Sunda Swahili Swahili (Congo) Swati Swedish Tagalog Tahitian Taiwan Mumule Aneɛ Tajiki Tamil Tarascan Tatar Telugu Tetun Dili Thai Thai Mumule Aneɛ Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuela Mumule Aneɛ Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zimbabwe Mumule Aneɛ Zulu zambia Mumule Aneɛ\n“Nea ɛ nwo nee wɔ ngilehilelɛ ne boɛ dahuu. Kɔ zolɛ yɛ ɛhye mɔ, ɔluakɛ saa ɛyɛ ye zɔhane a, ɛbalie ɛ nwo nee bɛdabɛ mɔɔ bɛtie wɔ la ngoane.”—1 TIM. 4:16.\nEDWƐNE 67 “Ka Edwɛkɛ Ne”\n1. Duzu a yɛkulo kɛ yɛ mbusuafoɔ amuala yɛ a?\nADIEMA raalɛ bie mɔɔ bɛfɛlɛ ye Pauline la ka kɛ, “Mɔɔ menzukoale nɔhalɛ ne la, ɛnee me kunlu a, anrɛɛ me nee me abusua ne amuala bahɔ Paladaese. * Ɛnee mekulo kɛ me hu Wayne yɛɛ yɛ ra nrenyia ne nee me bɔ nu sonle Gyihova.” Ɛlɛ mbusuafoɔ mɔɔ bɛtɛnwunle Gyihova na bɛahulo ye ɔ? Bie a ɛbade nganeɛ kɛ Pauline la.\n2. Kpuya boni mɔ a yɛbazuzu nwo wɔ edwɛkɛ ɛhye anu a?\n2 Yɛnrɛhola yɛnrɛtinlitinli yɛ mbusuafoɔ anwo zo kɛ bɛdie edwɛkpa ne, noko yɛbahola yɛamaa bɛ nye alie Baebolo ne anu edwɛkɛ ne anwo. (2 Tim. 3:14, 15) Duzu ati a ɔwɔ kɛ yɛdi yɛ mbusuafoɔ daselɛ a? Duzu ati a ɔwɔ kɛ yɛda anwunvɔnezelɛ ali a? Duzu a yɛbahola yɛayɛ yɛaboa yɛ mbusuafoɔ yɛamaa bɛahulo Gyihova kɛ yɛdayɛ a? Na kɛzi yɛ asafo ne anu amra amuala bahola aboa ɛ?\nDUZU ATI A ƆWƆ KƐ YƐDI YƐ MBUSUAFOƆ DASELƐ A?\n3. Kɛ mɔɔ 2 Pita 3:9 kile la, duzu ati a ɔwɔ kɛ yɛdi yɛ mbusuafoɔ daselɛ a?\n3 Ɔnrɛhyɛ Gyihova bava ngyehyɛleɛ ɛhye ara awieleɛ. Menli mɔɔ bɛ subane kile kɛ “bɛfɛta dahuu ngoane la” ala a bɛanyia ngoane a. (Gyi. 13:48) Yɛfa yɛ mekɛ nee anwosesebɛ yɛka edwɛkɛ ne yɛkile menli gyɛne wɔ yɛ kpalɛ ne azo, yemɔti yɛkulo kɛ yɛ mbusuafoɔ noko nee yɛ bɔ nu sonle Gyihova. Yɛ ɛlɔlɛ Selɛ Gyihova ɛngulo “kɛ bɛsɛkye awie biala, emomu ɔkulo kɛ menli kɔsɔɔti nu bɛ nwo.”—Kenga 2 Pita 3:9.\n4. Saa yɛlɛdi yɛ mbusuafoɔ daselɛ la a, nvonleɛ boni a yɛbahola yɛayɛ a?\n4 Ɔwɔ kɛ yɛkakye ye dahuu kɛ yɛlɛ adenle kpalɛ nee adenle ɛtane mɔɔ bɛdua zo bɛka ngoane edwɛkɛ ne a. Saa yɛlɛdi awie mɔ daselɛ a, bie a yɛbala nwunu ali, noko bie a yɛnrɛyɛ zɔ wɔ mekɛ mɔɔ yɛlɛdi yɛ mbusuafoɔ daselɛ la.\n5. Duzu a ɔwɔ kɛ yɛkakye kolaa na yɛaha nɔhalɛ ne anwo edwɛkɛ yɛahile yɛ mbusuafoɔ a?\n5 Saa yɛ nuhua dɔɔnwo kakye mekɛ mɔɔ limoa mɔɔ yɛlile yɛ mbusuafoɔ daselɛ la a, ɔyɛ yɛ nyane, na yɛ kunlu a anrɛɛ yɛyɛle yɛ ninyɛne wɔ adenle fofolɛ zo. Ɛzoanvolɛ Pɔɔlo dule Kilisienema folɛ kɛ: “Bɛmaa bɛ ɛdendɛlɛ ɛyɛ fɛ dahuu na ngyenle ɛrɛla nu, amaa bɛanwu kɛzi ɔwɔ kɛ bɛbua awie biala la.” (Kɔl. 4:5, 6) Saa yɛlɛtendɛ yɛahile yɛ mbusuafoɔ a, ɔwɔ kɛ yɛkakye folɛdulɛ ɛhye. Tɛ ye zɔhane a, yɛbaha bɛ ɛya tɛla kɛ yɛbamaa bɛ nye alie edwɛkɛ ne anwo la.\nDUZU A YƐBAHOLA YƐAYƐ YƐABOA YƐ MBUSUAFOƆ A?\nAnwunvɔnezelɛ nee wɔ subane kpalɛ bahola ayɛ daselɛlilɛ kpole (Nea ɛdendɛkpunli 6-8) *\n6-7. Maa neazo mɔɔ kile deɛmɔti ɔhyia kɛ yɛse yɛ bokavolɛ mɔɔ ɔnle diedinli anwunvɔne la.\n6 Da anwunvɔnezelɛ ali. Pauline mɔɔ yɛlimoa yɛha ɔ nwo edwɛkɛ la ka kɛ: “Alimoa ne, ɛnee sunsum nu ninyɛne ala a mekulo kɛ meka nwolɛ edwɛkɛ mekile me hu a. Ɛnee yɛnga ninyɛne gyɛne nwo edwɛkɛ.” Noko, ɛnee Baebolo ne anu nɔhalɛ edwɛkɛ ekyi bie a Pauline ahu Wayne ze a, na ɛnee ɔnde mɔɔ Pauline ɛlɛka nwolɛ edwɛkɛ la abo. Wɔ Wayne afoa nu, ɔzɔho kɛ mɔɔ Pauline dwenle nwolɛ la ala a le ye ɛzonlenlɛ ne. Ɔdele nganeɛ kɛ yehɔboka eku ɛzulolɛ bie anwo na bɛlɛbɛlɛbɛla ye.\n7 Pauline ka kɛ, alimoa ne, ɛnee ɔfa ye mekɛ ne dɔɔnwo ɔ nee ye sunsum nu mediema mrenyia nee mraalɛ tu wɔ nɔsolɛ nu nee dapɛne awieleɛ, wɔ debiezukoalɛ bo, daselɛlilɛ nu yɛɛ ayia ngakyile bo. Pauline ka kɛ, “ɔdwu mekɛ ne bie a, Wayne bara sua nu la ɛnee awie ɛnle ɛkɛ, na ɔte nganeɛ kɛ yeha ɔ ngome.” Ɔda ali kɛ ɛnee Wayne anwo dɔ ɔ ye nee ɔ ra nrenyia ne. Ɛnee ɔnze menli mɔɔ bɛ nee bɛ ɛlɛtu la, na ɛnee ɔzɔho kɛ agɔnwolɛma fofolɛ mɔɔ Pauline ɛnyia bɛ la anwo hyia ye tɛla ɔ hu. Ɔti, Wayne hanle kɛ ɔbɔ Pauline ewole. Asoo wɔnwu kɛzi anrɛɛ Pauline bahola ala anwunvɔnezelɛ ali la ɔ?\n8. Kɛ mɔɔ 1 Pita 3:1, 2 kile la, duzu a bahola aha yɛ mbusuafoɔ kpalɛ a?\n8 Maa wɔ subane kpalɛ ne ɛdendɛ ɛmaa wɔ. Fane dɔɔnwo ne ala, mɔɔ yɛyɛ la ka yɛ mbusuafoɔ kpalɛ tɛla mɔɔ yɛka la. (Kenga 1 Pita 3:1, 2.) Nzinlii, Pauline nwunle ye zɔ. Ɔka kɛ: “Ɛnee meze kɛ Wayne kulo yɛ, na tɛ ewolebɔlɛ a ɔkpondɛ a. Noko mɔɔ ɔhanle la maanle menwunle kɛ ɔwɔ kɛ meyɛ me ninyɛne kɛ mɔɔ Gyihova kpondɛ la. Kɛ anrɛɛ mebadendɛ dɔɔnwo la, menvale me ɛbɛlabɔlɛ menyɛle neazo kpalɛ.” Pauline gyakyile kɛ ɔbava Baebolo ne anu edwɛkɛ yeatinlitinli Wayne anwo zo, na ɔbɔle ɔ bo kɛ ɔ nee ye baha alehyenlɛ ne anu edwɛkɛ ala. Wayne nwunle kɛ kɛkala ɔ ye kulo anzodwolɛ yɛɛ bɛ ra nrenyia ne noko di ɔ nwo eni kpalɛ. (Mrɛ. 31:18, 27, 28) Mɔɔ Wayne nwunle kɛzi Baebolo ne anu edwɛkɛ ɛnyia ye abusua ne anwo zo tumi kpalɛ la, ɔbukele ye adwenle nee ye ahonle nu kɛ ɔtie Nyamenle Edwɛkɛ ne.—1 Kɔl. 7:12-14, 16.\n9. Kɛmɔti a ɔwɔ kɛ yɛkɔ zo yɛboa yɛ mbusuafoɔ ɛ?\n9 Bɔ mɔdenle kɛ ɛbaboa wɔ mbusuafoɔ. Gyihova ɛyɛ neazo ɛmaa yɛ. Ɔmaa menli nyia nwolɛ adenle “fane dɔɔnwo” kɛ bɛbadie edwɛkpa ne na bɛanyia ngoane. (Gyɛ. 44:4; NW) Ɛzoanvolɛ Pɔɔlo maanle Timote anwosesebɛ kɛ ɔhɔ zo ɔboa awie mɔ. Duzu ati ɔ? Ɔluakɛ saa ɔyɛ zɔ a, ɔbalie ɔ nwo nee bɛdabɛ mɔɔ bɛtie ye la ngoane. (1 Tim. 4:16) Yɛkulo yɛ mbusuafoɔ, yemɔti yɛkulo kɛ bɛnwu nɔhalɛ ne mɔɔ wɔ Nyamenle Edwɛkɛ ne anu la. Awieleɛ bɔkɔɔ ne, Pauline edwɛkɛ nee ye nyɛleɛ nyianle ye abusua ne anwo zo tumi kpalɛ. Kɛkala, ɔ nye die kɛ ɔ nee ɔ hu ɛlɛbɔ nu azonle Gyihova la. Bɛ mu nwiɔ bɛle adekpakyelɛma yɛɛ Wayne ɛlɛsonle kɛ asafo nu kpanyinli.\nDUA YƐ WƐBSAETE NE AZO KILEHILE\n(Eza nea ɛdendɛkpunli 10) *\nYɛbahola yɛahwe yɛ mbusuafoɔ yɛara Gyihova anwo ɔlua yɛ edwɛkɛ nee yɛ nyɛleɛ zo yɛɛ yɛ mbuluku ne mɔ mɔɔ yɛbamaa bɛ bie la azo. Dɛba ne, ɛnee menli kulo mbuluku, magazine yɛɛ trate ɛgengalɛ. Noko ɛnɛ, menli anye die kɛ bɛbagenga ninyɛne wɔ yintanɛte ne azo. Yɛɛ menli dɔɔnwo kulo vidio ɛnleanlɛ. Amaa wɔaboa wɔ mbusuafoɔ wɔamaa bɛanwu Gyihova menli anwo debie wɔ mekɛ nee ɛleka mɔɔ bɛkulo la, kile bɛ maa bɛhɔ jw.org® anzɛɛ maa bɛnlea gyimalilɛ ngakyile mɔɔ ba siane biala wɔ JW Broadcasting® azo la.\n10. Duzu ati a ɔwɔ kɛ yɛnyia abotane a?\n10 Nyia abotane. Saa yɛfa Nyamenle ngyinlazo ne mɔ yɛyɛ gyima wɔ yɛ ɛbɛlabɔlɛ nu a, bie a ɔbayɛ se kɛ yɛ mbusuafoɔ balie nzenzaleɛ mɔɔ yɛyɛ nee yɛ diedi fofolɛ ne bɛado nu. Debie mɔɔ limoa mɔɔ bɛta bɛnwu ye wɔ yɛ nwo la a le kɛ yɛ nee bɛ ɛmbɔ nu ɛnli ɛzonlenlɛ nu ɛvoyia bie mɔ yɛɛ yɛnva yɛ nwo yɛnwula maanyɛlɛ nu. Alimoa ne, bie a yɛ mbusuafoɔ bie mɔ bava yɛ nwo ɛya. (Mat. 10:35, 36) Noko ɔnle kɛ yɛnyia adwenle kɛ bɛnrɛhakyi ɛlɛ. Saa yɛgyakyi kɛ yɛboa bɛ yɛamaa bɛade yɛ diedi ne abo a, ɛnee ɔkile kɛ yɛbua bɛ ndɛne kɛ bɛnfɛta dahuu ngoane. Gyihova ɛtɛsoanle yɛ kɛ yɛbua ndɛne—yeva gyima zɔhane yemaa Gyisɛse. (Dwɔn 5:22) Saa yɛnyia abotane a, awieleɛ bɔkɔɔ ne yɛ mbusuafoɔ badie yɛ edwɛkɛ ne.—Nea ɛlɛka, “ Dua Yɛ Wɛbsaete Ne Azo Kilehile.”\n11-13. Duzu a ɛsukoa ɛfi kɛzi Alice nee ye awovolɛ lile la anu a?\n11 Si pi noko fa nrɛlɛbɛ yɛ gyima. (Mrɛ. 15:2) Suzu Alice neazo ne anwo nea. Mekɛ mɔɔ ɔzukoale Gyihova anwo debie la, ɛnee ɔmbikye ye awovolɛ. Ɛnee bɛnlie Nyamenle bɛnli yɛɛ bɛva bɛ nwo bɛwula maanyɛlɛ nu kyengye. Ɔnwunle kɛ ɔwɔ kɛ ɔka ninyɛne mgbalɛ mɔɔ ɔlɛsukoa la anwo edwɛkɛ ɔkile bɛ ndɛndɛ. Alice ka kɛ: “Saa ɛmaa ɔkyɛ kolaa na wɔaha wɔ diedi fofolɛ ne anwo edwɛkɛ wɔahile wɔ abusua ne a, ɔbayɛ bɛ azibɛnwo kpole.” Ɔhɛlɛle ngɛlata ɔhɔmaanle ye awovolɛ, ɔbizale bɛ adwenle wɔ Baebolo ne anu ngilehilelɛ bie mɔ mɔɔ ɔsuzu kɛ bɛ nye balie nwo la anwo. Kɛ neazo la, ɔ nee bɛ zuzule ɛlɔlɛ nwo. (1 Kɔl. 13:1-13) Ɔlale ye awovolɛ ase kɛ bɛnleanle ye na bɛtetele ye la, eza ɔhyɛle bɛ ninyɛne. Saa ɔkɔkpɔla ye awovolɛ wɔ bɛ sua nu a, ɔfi ye ɛhulolɛ nu ɔboa ye mame wɔ sua nu ɛkɛ ne gyimayɛlɛ nu. Alimoa ne mɔɔ Alice hanle ye diedi fofolɛ ne anwo edwɛkɛ hilele ye awovolɛ la, bɛ nye anlie nwo.\n12 Mɔɔ Alice hɔkpɔlale ye awovolɛ wɔ sua nu la, ɔlile ye Baebolo ɛgengalɛ ngyehyɛleɛ ne azo. Alice ka kɛ: “Ɛhye boale me mame ɔmaanle ɔnwunle kɛ Baebolo ne sonle bolɛ maa me.” Alice papa yɛle ye adwenle kɛ ɔsukoa Baebolo ne anwo debie amaa yɛade deɛmɔti ɔ ra raalɛ ne ɛhakyi ye adwenle la, na ɛnee ɔkulo kɛ ɔnwu nvonleɛ bie wɔ Baebolo ne anwo. Alice ka kɛ: “Memaanle ye Baebolo, na mengɛlɛle edwɛkɛ bie wɔ nu.” Duzu a vile nu rale a? Alice papa annwu nvonleɛ wɔ Baebolo ne anwo, emomu mɔɔ ɔgengale ye wɔ Nyamenle Edwɛkɛ ne anu la hanle ye ahonle.\n13 Ɔwɔ kɛ yɛsi pi na yɛfa nrɛlɛbɛ yɛyɛ gyima, saa bɔbɔ ɔwɔ kɛ yɛgyinla ngyegyelɛ bie anloa a. (1 Kɔl. 4:12b) Kɛ neazo la, Alice gyinlanle ngyegyelɛ mɔɔ ye mame vale rale ɔ nwo zo la anloa. “Mɔɔ bɛzɔnenle me la, me Mame hanle kɛ mele ‘kakula ɛtane.’” Duzu a Alice yɛle a? “Meangyakyi kɛ mebaha me ɛzonlenlɛ fofolɛ ne anwo edwɛkɛ, menvile ɛbulɛ nu mengilele nu mengilele bɛ kɛ mezi kpɔkɛ kɛ meyɛ Gyihova Dasevolɛ na menrɛhakyi me adwenle. Memaanle me mame nwunle kɛ mekulo ye kpalɛ. Yɛ mu nwiɔ yɛzunle, na mendonle aleɛ kɛnlɛma bie memaanle ye. Ɔvi mekɛ zɔhane, me mame nwunle kɛ Baebolo ne ɛlɛmaa meayɛ sonla kpalɛ.”\n14. Kɛmɔti a ɔnle kɛ yɛmaa yɛ mbusuafoɔ tinlitinli yɛ nwo zo na yɛgyakyi Gyihova ɛzonlenlɛ ɛ?\n14 Bie a ɔbalie mekɛ na yɛ mbusuafoɔ anwu ye wienyi kɛ amgba yɛkulo kɛ yɛsonle Gyihova. Kɛ neazo la, mɔɔ Alice zile kpɔkɛ kɛ ɔyɛ adekpakyelɛ tɛla kɛ ɔbayɛ gyima mɔɔ ye awovolɛ kulo kɛ ɔyɛ la, ye mame zunle bieko. Noko, Alice gyinlanle kpundii. Alice ka kɛ: “Saa ɛmaa bɛtinlitinli wɔ na ɛyɛ debie a, wɔ abusua ne batinlitinli wɔ wɔ ninyɛne gyɛne nu. Noko, saa ɛda atiakunlukɛnlɛma ali ɛkile wɔ abusua ne na ɛsi pi a, bɛ nuhua bie mɔ badie wɔ.” Mɔɔ zile wɔ Alice afoa nu la ɛne. Kɛkala ye papa nee ye mame le adekpakyelɛma, na ye papa le asafo nu kpanyinli.\nKƐZI ASAFO NE ANU AMRA AMUALA BAHOLA ABOA Ɛ?\nKɛzi asafo ne bahola aboa yɛ mbusuafoɔ mɔɔ bɛnle diedima la ɛ? (Nea ɛdendɛkpunli 15-16) *\n15. Kɛ mɔɔ Mateyu 5:14-16 yɛɛ 1 Pita 2:12 kile la, kɛzi “gyima kpalɛ” mɔɔ awie mɔ bayɛ la boa yɛ mbusuafoɔ ɛ?\n15 Gyihova dua “gyima kpalɛ” mɔɔ Kilisiene asafo ne yɛ la azo twe menli bikye ɔ nwo. (Kenga Mateyu 5:14-16; 1 Pita 2:12.) Saa ɛ ye anzɛɛ ɛ hu ɛnle Gyihova Dasevolɛ a, asoo wɔva ye wɔhile wɔ asafo ne anu amra? Pauline mɔɔ yɛlimoa yɛha ɔ nwo edwɛkɛ la dole ɛsalɛ vɛlɛle mediema mrenyia nee mraalɛ wɔ ye sua nu, amaa ɔ hu Wayne anwu bɛ kpalɛ. Wayne kakye kɛzi adiema nrenyia ko boale ye maanle ɔhakyile adwenle ɛtane mɔɔ ɔlɛ wɔ Alasevolɛ ne mɔ anwo la. Ɔka kɛ, “Kenle ko, yeangɔ gyima, ɔrale ɔmaanle yɛbɔle nu yɛnleanle bɔlo wɔ TV zo.” Menganle ye me ti anu kɛ, ‘Ah ɔle kɛ medame ala la.’”\n16. Duzu ati a ɔwɔ kɛ yɛto ɛsalɛ yɛfɛlɛ yɛ mbusuafoɔ wɔ debiezukoalɛ bo ɛ?\n16 Adenle kɛnlɛma ko mɔɔ yɛbahola yɛalua zo yɛaboa yɛ mbusuafoɔ la a le kɛ yɛbado ɛsalɛ yɛavɛlɛ bɛ kɛ bɛmaa yɛhɔ debiezukoalɛ. (1 Kɔl. 14:24, 25) Wayne hɔle ye ayia mɔɔ limoa—Ngakyelɛlilɛ ne—ɛnee ngyehyɛleɛ ne babɔ ɔ bo wɔ mekɛ mɔɔ bɛkpɔne gyima la yɛɛ ɔnrɛhyɛ. Ɔka kɛ, “Meande mɔɔ bɛhanle nwolɛ edwɛkɛ wɔ ɛdendɛlɛ ne anu la abo, noko mekakye menli ne mɔ. Bɛliele me kɛnlɛma yɛɛ bɛzomanle me sa nu. Menwunle kɛ bɛle menli mgbalɛ.” Agyalɛma bie lale atiakunlukɛnlɛma ali hilele Pauline, na bɛboale ɔ nee ɔ ra nrenyia ne wɔ debiezukoalɛ bo yɛɛ daselɛlilɛ nu. Yemɔti mɔɔ Wayne akee yɛle ye adwenle kɛ ɔkulo kɛ ɔte Pauline diedi fofolɛ ne abo kpalɛ la, ɔzele agyalɛ nrenyia ne kɛ ɔ nee ye ɛzukoa Baebolo ne.\n17. Duzu a ɔnle kɛ yɛfu yɛ nwo wɔ nwo a? Noko duzu ati a ɔnle kɛ yɛnyia adwenle kɛ yɛ mbusuafoɔ ɛnrɛhakyi a?\n17 Yɛlɛ anyelazo kɛ yɛ mbusuafoɔ kɔsɔɔti barazonle Gyihova. Noko ɔnva nwo mɔdenle biala mɔɔ yɛbabɔ kɛ yɛboa bɛ la, bie a bɛnrɛra nɔhalɛ ne anu. Saa ɔbaye zɔhane a, ɔnle kɛ yɛfu yɛ nwo. Yɛnrɛhola yɛnrɛtinlitinli awie biala anwo zo kɛ ɔlie yɛ diedi ne ɔdo nu. Noko kakye kɛ, saa wɔ mbusuafoɔ nwu kɛ ɛlɛfa anyelielɛ wɔazonle Gyihova a, ɔnyia bɛ nwo zo tumi kpole. Yɛ asɔne maa bɛ. Dua nrɛlɛbɛ adenle zo ɛ nee bɛ ɛdendɛ. Mmamaa ɛ sa nu to kɛ ɛbaboa bɛ! (Gyi. 20:20) Nyia anwodozo kɛ Gyihova bayila wɔ mɔdenlebɔlɛ zo. Saa wɔ mbusuafoɔ tie wɔ a, bɛbanyia ngoane!\nKƐZI ƐBALA SUBANE ƐHYE MƆ ALI WƆ MEKƐ MƆƆ Ɛ NEE WƆ MBUSUAFOƆ ƐLƐDI LA Ɛ?\nEDWƐNE 57 Yɛka Edwɛkpa Ne Yɛkile Menli Kɔsɔɔti\n^ ɛden. 5 Yɛkulo kɛ yɛ mbusuafoɔ nwu Gyihova, noko kɛ bɛbazonle ye anzɛɛ bɛnrɛyɛ zɔ la le bɛ kpɔkɛzilɛ. Edwɛkɛ ɛhye bamaa yɛanwu mɔɔ yɛbahola yɛayɛ amaa yɛ mbusuafoɔ adie yɛ edwɛkɛ ne la.\n^ ɛden. 1 Bɛhakyi aluma bie mɔ. Wɔ edwɛkɛ ɛhye anu, edwɛkɛkpɔkɛ “mbusuafoɔ” a le yɛ abusua ne anu amra mɔɔ bɛnzonle Gyihova la.\n^ ɛden. 53 NVONINLI NWO EDWƐKƐ: Adiema nrenyia kpavolɛ ne ɛlɛboa ye papa mɔɔ ɔnle diedinli la yeamaa yeayɛ ye kale nwo gyima. Akee ɔye vidio mɔɔ wɔ jw.org® azo la bie ɔkile ye wɔ mekɛ mɔɔ fɛta la anu.\n^ ɛden. 55 NVONINLI NWO EDWƐKƐ: Adiema raalɛ ne ɛyɛ koonwu ɔlɛtie ɔ hu mɔɔ ɔnle diedinli la wɔ mekɛ mɔɔ ɔlɛka kɛzi yevɛ wɔ alehyenlɛ ne anu anwo edwɛkɛ yeahile ye la. Nzinlii, ɔ nee ye abusua ne ɛlɛdielie bɛ nye.\n^ ɛden. 57 NVONINLI NWO EDWƐKƐ: Adiema raalɛ ne ɛdo ɛsalɛ ɛvɛlɛ ye asafo ne anu amra wɔ ye sua nu. Bɛkulo kɛ bɛnwu ɔ hu kpalɛ, ɔti bɛlɛkile ɔ nwo anyelielɛ. Nzinlii, kunli ne nee ɔ ye ɛhɔ Ngakyelɛlilɛ bo.\nFa nwa awie Fa nwa awie “Bɛdabɛ Mɔɔ Bɛtie Wɔ La” Banyia Ngoane\nw19 August m. 14-19


Mɔwuamra Wɔ Ni? | Baebolo ne Kilehile\nMɔwuamra Wɔ Ni?\nSaa yɛwu a duzu a ba yɛ nwo zo a?\nAsoo ewule nwo nɔhalɛ edwɛkɛ mɔɔ yɛbanwu ye la bayɛ arɛlekyekyelɛ ɔ?\n1-3. Duzu kpuyia a menli biza wɔ ewule nwo a, na nyelebɛnloa boni mɔ a ɛzonlenlɛ ngakyile ne mɔ fa maa a?\nMENLI ɛva ɛvolɛ apenle dɔɔnwo ɛdwenle kpuyia ɛhye mɔ anwo. Kpuyia ɛhye mɔ anwo hyia. Kɛ yɛde ye biala la, kpuyia ɛhye mɔ anwo nyelebɛnloa fane yɛ nuhua ko biala anwo.\n2 Wɔ tile ne mɔɔ li ɛhye anyunlu la anu, yɛzuzule kɛzi Gyisɛse Kelaese ɛkpɔnelɛ afɔlebɔlɛ ne bukele dahuu ngoane nwo adenle la anwo. Eza yɛzukoale kɛ Baebolo ne ka kenlebie mɔɔ “ewule ɛnle ɛkɛ bieko” la anwo edwɛkɛ. (Yekile 21:4) Noko kɛkala, yɛ muala yɛwu. Belemgbunli Sɔlɔmɔn nrɛlɛbɛvolɛ ne, hanle kɛ: “Anyewɔzoamra ze kɛ bɛbawu.” (Nolobɔvo ne 9:5) Yɛbɔ mɔdenle kɛ yɛbadɛnla aze yɛahyɛ. Noko, ɔyɛ a yɛdwenle mɔɔ bado yɛ wɔ yɛ ewule nzi la anwo.\n3 Saa yɛ alɔvolɛ wu a, yɛdi nyane. Na bie a yɛkɛbiza kɛ: ‘Bɛ wɔ ni? Bɛlɛnwu amaneɛ ɔ? Bɛlɛsinza yɛ ɔ? Yɛbahola yɛaboa bɛ ɔ? Asoo yɛbanwu bɛ bieko?’ Ewiade ɛzonlenlɛ ne mɔ fa nyelebɛnloa ngakyile maa wɔ kpuyia ɛhye mɔ anwo. Bie mɔ kilehile kɛ saa ɛbɔ ɛbɛla kpalɛ a ɛkɔ anwuma yɛɛ saa wɔambɔ ɛbɛla kpalɛ a bɛto wɔ senle nu wɔ amaneɛnwunlɛ ɛleka bie. Ɛzonlenlɛ bie mɔ noko kilehile kɛ saa menli wu a bɛkɔ sunsum nu ɛleka ne mɔɔ bɛ nlenya mɔ wɔ la bɛkɔboka bɛ nwo. Ɛzonlenlɛ bie mɔ eza kilehile kɛ, mɔwuamra kɔ ɛbolɔ bɛmaa bɛbua bɛ ndɛne na akee bɛazia bɛawo bɛ bieko.\n4. Adwenle boni a ɛzonlenlɛ dɔɔnwo lɛ ye wɔ ewule nwo a?\n4 Ɛzonlenlɛ nu ngilehile ɛhye mɔ kɔsɔɔti gyi adwenle ko azo—kɛ debie bie wɔ yɛ nu mɔɔ saa sonlabaka ne wu a yemɔ ɔnwu a? Asɛɛ ɛzonlenlɛ mɔɔ ɛnee wɔ ɛkɛ ne dɛba nee mɔɔ wɔ ɛkɛ ne kɛkala la amuala kilehile kɛ yɛkɔ zo yɛtɛnla aze dahuu na yɛkola yɛnwu debie, yɛte edwɛkɛ na yɛdwenle. Noko, kɛzi ɛhye bahola ayɛ zɔ ɛ? Yɛte edwɛkɛ, yɛnwu debie na yɛdwenle ɔluakɛ yɛ adwenle ne ɛlɛyɛ gyima la ati ɔ. Saa yɛwu a, yɛ adwenle ne gyakyi gyimayɛlɛ. Saa yɛ adwenle ne gyakyi gyimayɛlɛ a yɛngola yɛngakye debie, yɛnde nganeɛ, yɛnde edwɛkɛ anzɛɛ yɛnnwu debie biala.\nDUZU A AMGBA BA WƆ EWULE NU A?\n5, 6. Duzu a Baebolo ne kilehile wɔ gyinlabelɛ mɔɔ mɔwuamra wɔ nu la anwo a?\n5 Mɔɔ ba wɔ ewule nu la ɛnle awozinli nu debie ɛmmaa Gyihova mɔɔ Bɔle adwenle ne la. Yemɔ a ze nɔhalɛ ne a, na wɔ ye Edwɛkɛ, Baebolo ne anu yehilehile gyinlabelɛ mɔɔ mɔwuamra wɔ nu la anu. Ye ngilehile ne mɔɔ nuhua la ɛkɛ ne la a le ɛhye: Saa awie wu a, ɔnle ɛkɛ ne bieko. Ewule le ngoane angɔbɛnzi. Mɔwuamra ɛnnwu debie, bɛnde edwɛkɛ anzɛɛ bɛndwenle. Saa sonlabaka ne wu a debie biala ɛnle yɛ nu mɔɔ kɔ zo tɛnla aze a. Yɛnlɛ ɛkɛla anzɛɛ sunsum mɔɔ ɛnwu a. *\nSenle ne hɔle ni?\n6 Mekɛ mɔɔ Sɔlɔmɔn nwunle ye kɛ menli mɔɔ de aze la ze kɛ bɛbawu la, ɔhɛlɛle kɛ: ‘Mɔwuamra ɛnze ɛhwee.’ Akee ɔhilehilele zɔhane nɔhalɛ edwɛkɛ ne anu kɛ mɔwuamra ɛhulolɛ anzɛɛ bɛ ɛkpɔlɛ ɛwie na “gyima anzɛɛ ndwenlenwo anzɛɛ adwenle anzɛɛ nrɛlɛbɛ biala ɛnle Ɛbolɔ.” (Nolobɔvo ne 9:5, 6, 10) Edwɛndolɛ 146:4 noko ka kɛ saa sonla wu a, ɛnee “ye ngyehyɛleɛ biala ɛzɛkye.” Yɛle menli mɔɔ yɛwu na yɛngɔ zo yɛndɛnla aze wɔ yɛ ewule nzi. Ngoane mɔɔ yɛlɛ la le kɛ kyɛnɛlɛ mɔɔ ɛlɛsɔ la. Saa senle ne nu a, ɔngɔ ɛleka biala. Ɔnle ɛkɛ ne bieko.\nMƆƆ GYISƐSE HANLE WƆ EWULE NWO LA\n7. Kɛzi Gyisɛse hilehilele mɔɔ ewule de la anu ɛ?\n7 Gyisɛse Kelaese hanle gyinlabelɛ mɔɔ mɔwuamra wɔ nu la anwo edwɛkɛ. Ɔhanle ye wɔ mekɛ mɔɔ Lazalɛse, nrenya bie mɔɔ ɛnee ɔze ye kpalɛ ɛwu la. Gyisɛse hanle hilele ye ɛdoavolɛma ne kɛ: “Yɛ gɔnwo Lazalɛse ɛlafe.” Ɛnee ɛdoavolɛma ne dwenle kɛ Gyisɛse ɛlɛka kɛ Lazalɛse ɛlɛdafe alie ye ɛnwomenle amaa yeade kpɔkɛ. Noko tɛ ɛhye a ɛnee ɔlɛkile a. Gyisɛse hilehilele nuhua kɛ: “Lazalɛse ɛwu.” (Dwɔn 11:11-14) Yɛ ye nzonlɛ kɛ Gyisɛse vale ewule totole bɛ menle ɛlielɛ nee nlafelɛ nwo. Ɛnee Lazalɛse ɛnle anwuma anzɛɛ hellsenle bie anu. Ɛnee ɔngɔnyia anwumabɔvolɛma anzɛɛ ɔ nlenya mɔ mɔɔ bɛwu la. Ɛnee bɛnzia bɛnwo Lazalɛse bieko kɛ dasanli. Ɛnee ɔlɛdie ɔ menle wɔ ewule nu kɛ awie mɔɔ ɛlafe botoo na ɔnga ɛlalɛ la. Wɔ mekɛ bieko anu Gyisɛse eza vale ewule dole nlafelɛ nwo. Mekɛ mɔɔ Gyisɛse dwazo Gyeeyaelɛse ara raalɛ ne la, ɔhanle kɛ kakula ne “ɛtɛwule; ɔlɛdafe ala!”—Luku 8:52, 53.\nGyihova bɔle menli kɛ bɛdɛnla azɛlɛ ye azo dahuu\n8. Duzu ati a yɛkola yɛka ye kɛ ɛnee ɔnle Nyamenle adwenle kɛ menli kɛwu ɛ?\n8 Asoo mɔlebɛbo ne ɛnee ɔle Nyamenle adwenle kɛ menli kɛwu? Ɔnle zɔ fee! Gyihova bɔle sonla kɛ ɔdɛnla aze dahuu wɔ azɛlɛ ye azo. Kɛmɔ yɛlumua yɛnwunle ye wɔ buluku ɛhye anu la, Nyamenle vale menli nwiɔ ne mɔɔ lumua la guale paladaese bie mɔɔ anyelielɛ wɔ nu la anu. Ɔmanle bɛ kpɔkɛdelɛ mɔɔ di munli. Ɛnee Gyihova kpondɛ kɛ ɔwie bɛ boɛ. Asoo wovolɛ mɔɔ lɛ ɛlɔlɛ la kɛhulo kɛ ɔ mra kɛli nyane wɔ mgbanyinliyɛlɛ nu na bɛkɛwu? Kyɛkyɛ! Ɛnee Gyihova kulo ɔ mra ne mɔ na ɛnee ɔkpondɛ kɛ bɛ nye die dahuu wɔ azɛlɛ ye azo. Baebolo ne ka fane alesama anwo kɛ, Gyihova ɛva mekɛ ‘mɔɔ ɛnlɛ awieleɛ ɛwula bɛ adwenle anzɛɛ bɛ ahonle nu.’ (Nolobɔvo ne 3:11) Nyamenle vale ɛhulolɛ mɔɔ yɛlɛ kɛ yɛkɛdɛnla aze dahuu la bɔle yɛ. Na yeyɛ ngyehyɛleɛ mɔɔ bamaa ɛhulolɛ ɛhye ara nuhua a.\nDEƐ MƆƆ ƆTI MENLI WU LA\n9. Mɛla boni a Gyihova vale manle Adam a, na duzu ati a ɛnee zolɛ ɛlilɛ ɛnyɛ se a?\n9 Duzu ati a, akee menli wu a? Amaa yɛaye ɔ nloa la, ɔwɔ kɛ yɛsuzu mɔɔ zile wɔ mekɛ mɔɔ ɛnee nrenya ko nee raalɛ ko ala a wɔ azɛlɛ ye azo la anwo. Baebolo ne kilehile nuhua kɛ: “[Gyihova] Nyamenle manle mbaka kɔsɔɔti mɔɔ le ngɛnlɛma nee mɔɔ bɛdi a ɔyɛ boɛ la fifile.” (Mɔlebɛbo 2:9) Noko akee, ɛnee debie ko wɔ ɛkɛ ne mɔɔ ɔnle kɛ bɛyɛ a. Gyihova zele Adam kɛ: “Ɛkola ɛdi bakama biala mɔɔ wɔ tola ye anu la bie, na kpalɛ nee ɛtane ɛnwunlɛ baka ne, yemɔ mmadi ye ma ne bie, ɔluakɛ kenle ko ne mɔɔ ɛkɛli bie la, ɛbawu.” (Mɔlebɛbo 2:16, 17) Ɛnee mɛla ɛhye ɛnyɛ se. Ɛnee mbakama ngakyile dɔɔnwo wɔ ɛkɛ ne mɔɔ Adam nee Yive kola di bie a. Noko akee, mɛla ɛhye manle bɛ adenle titile bie mɔɔ maa bɛkola bɛda anyezɔlɛ mɔɔ bɛlɛ bɛmaa Nyamenle mɔɔ ɛva ngoane mɔɔ di munli nee debie biala ɛmaa bɛ la ali. Saa bɛlile mɛla ɛhye azo a anrɛɛ ɔbahile kɛ bɛlɛ ɛbulɛ bɛmaa tumi mɔɔ bɛ anwuma Selɛ ne lɛ la na bɛkulo kɛ bɛdi ye adehilelɛ mɔɔ ɔvi ɛlɔlɛ nu yeva yemaa bɛ la azo.\n10, 11. (a) Adenle boni azo a menli nwiɔ ne mɔɔ lumua la andie Nyamenle a? (b) Duzu ati a ɛnee anyebolo wɔ anzosesebɛ mɔɔ Adam nee Yive yɛle la anu a?\n10 Ɔyɛ alɔbɔlɛ kɛ menli nwiɔ ne mɔɔ lumua la andie Gyihova. Seetan luale ɛwɔlɛ bie anwo zo bizale Yive kɛ: “Yemɔti Nyamenle ɛze bɛ kɛ, ‘bɛmmadi mbakama mɔɔ wɔ tola ye anu la biala bie’ ɔ?” Yive buale kɛ: “Yɛkola yɛdi mbakama mɔɔ wɔ tola ye anu la biala bie; na Nyamenle zele yɛ kɛ, ‘Bɛmmadi baka ne mɔɔ gyi tola ne avinli lɔ la ma ne bie, eza bɛmmafa bɛ sa bɛka ye anrɛɛ bɛkɛwu.’”—Mɔlebɛbo 3:1-3.\n11 Seetan hanle kɛ: “Bɛnrɛwu. Nyamenle ze kɛ saa bɛdi baka ne ma ne bie a bɛ nye babuke na bɛayɛ kɛ ɔdaye Nyamenle la, na bɛanwu mɔɔ le kpalɛ, bɛanwu mɔɔ le ɛtane la.” (Mɔlebɛbo 3:4, 5) Ɛnee Seetan kulo kɛ Yive die ye di kɛ saa ɔdi ma ne mɔɔ bɛdua ye kɛ ɔmmadi la a ɔbanyia nvasoɛ wɔ zo. Seetan hanle kɛ Yive bahola azi ɔ ti anwo kpɔkɛ wɔ mɔɔ le kpalɛ nee mɔɔ le ɛtane la anwo; ɔbahola yeayɛ mɔɔ ɔkulo la. Seetan eza dole Gyihova ɛzonle kɛ yebɔ adalɛ wɔ mɔɔ saa bɛdi bakama ne bie a ɔvi nuhua ɔkɛra la anwo. Yive liele Seetan lile, na ɔdele bakama ne bie ɔlile. Amozii ɔvale bie ɔmanle ɔ hu na ɔdaye noko ɔlile. Bɛ nye fuu a bɛbulule mɛla ne azo a. Ɛnee bɛze ye wienyi kɛ bɛlɛyɛ mɔɔ Nyamenle ɛze bɛ kɛ bɛmmayɛ la. Mekɛ mɔɔ bɛlile bakama ne la ɛnee ɔda ali kɛ bɛ nye fuu a bɛanli mɛla mɔɔ ɛnee ɔnyɛ se na ndelebɛbo wɔ nu la azo a. Bɛangile ɛbulɛ bɛammaa bɛ anwuma Selɛ ne nee ye tumililɛ. Ɛnee bɛnlɛ nyelebɛnloa biala wɔ ɛbulɛ mɔɔ bɛangile bɛammaa bɛ Bɔvolɛ ne mɔɔ lɛ ɛlɔlɛ la anwo!\n12. Duzu a bamaa yɛade kɛzi Gyihova dele nganeɛ wɔ mekɛ mɔɔ Adam nee Yive dwazole tiale ye la abo a?\n12 Kɛ neazo la: Saa ɛ ra nrenya anzɛɛ ɛ ra raalɛ bie mɔɔ wɔtete ye wɔmaa yeyɛ kpanyinli la yɛ ɛ nwo anzosesebɛ mɔɔ kile kɛ ɔnlɛ ɛbulɛ nee ɛlɔlɛ ɔmmaa wɔ a, anrɛɛ kɛzi ɛbade nganeɛ ɛ? Anrɛɛ ɛbali nyane kpole kpalɛ. Ɛnee akee suzu nyane mɔɔ ɔbayɛ kɛ Gyihova lile wɔ mekɛ mɔɔ Adam nee Yive dwazole tiale ye la anwo nea.\nAdam vi ndɛtɛlɛ nu a rale a, yɛɛ ɔziale ɔhɔle ndɛtɛlɛ nu\n13. Nienwu a Gyihova zele Adam kɛ ɔwu a ɔbahɔ a, na duzu a ɛnee ɛhye kile a?\n13 Gyihova annyia debie biala mɔɔ ɔbagyinla zo yeamaa Adam nee Yive mɔɔ yɛle anzosesebɛ la adɛnla aze dahuu a. Bɛwule kɛmɔ ɔhanle ala la. Adam nee Yive andɛnla aze bieko. Bɛangɔ sunsum nu ɛleka bie. Yɛkola yɛka ye zɔ ɔlua mɔɔ Gyihova hanle hilele Adam wɔ mekɛ mɔɔ ɔbizale ye anzosesebɛ ne anwo edwɛkɛ la. Nyamenle hanle kɛ: ‘Ɛbazia wɔahɔ azɛlɛ ye anu bieko, ɔluakɛ nuhua yɛɛ ɛvi ɛrale a. Ɛle ndɛtɛlɛ na ɛbazia wɔahɔ ndɛtɛlɛ nu.’ (Mɔlebɛbo 3:19) Nyamenle vale ndɛtɛlɛ a bɔle Adam a. (Mɔlebɛbo 2:7) Mɔɔ ɛnee ɔtɛbɔle ye la ɛnee Adam ɛnle ɛleka biala. Ɛhye ati mɔɔ Gyihova zele Adam kɛ ɔbazia yeahɔ ndɛtɛlɛ ne anu la, ɛnee Ɔlɛkile kɛ Adam ɛnrɛdɛnla aze bieko. Ɛnee Adam bayɛ kɛ ndɛtɛlɛ ne mɔɔ ngoane ɛnle nu mɔɔ bɛvale bɛbɔle ye la ala.\n14. Duzu ati a yɛwu a?\n14 Anrɛɛ Adam nee Yive tɛte aze ɛnɛ, noko ɔluakɛ bɛndie Nyamenle na bɛyɛle ɛtane la ati a bɛwule a. Deɛ mɔɔ ɔti yɛwu la a le kɛ Adam vale ɛtane nee ewule gyakyile ɔ bo zo amra amuala. (Wulomuma 5:12) Ɛtane zɔhane le kɛ ewule ɛtane bie mɔɔ bɛfa bɛwo mɔɔ awie biala ɛngola ɛndwe ɔ nwo ɛnvi nwolɛ la. Ewule mɔɔ vi ɛtane ɛhye anu ba la le amowa. Ewule ɛnle agɔnwolɛ, ɔle kpɔvolɛ. (1 Kɔlentema 15:26) Nea kɛzi yɛ nye kola die kɛ Gyihova vale ɛkpɔnedeɛ ne manle amaa yealie yɛ yeavi kpɔvolɛ anwo ɛzulolɛ ɛhye asa nu a!\nNVASOƐ WƆ ZO KƐ YƐKƐNWU EWULE NWO NƆHALƐ EDWƐKƐ NE\n15. Asoo ewule nwo nɔhalɛ edwɛkɛ mɔɔ yɛbanwu ye la le arɛlekyekyelɛ ɔ?\n15 Mɔɔ Baebolo ne kilehile wɔ gyinlabelɛ mɔɔ mɔwuamra wɔ nu la anwo la kyekye yɛ rɛle. Kɛmɔ yɛnwu ye la, mɔwuamra ɛnde nyane anzɛɛ bɛnli alɔbɔlɛ. Ɔngyia kɛ yɛkɛzulo bɛ, ɔluakɛ bɛngola bɛnyɛ yɛ ɛhwee. Bɛngyia yɛ moalɛ, yɛɛ bɛngola bɛmboa yɛ. Yɛngola yɛ nee bɛ ɛndendɛ, yɛɛ bɛdabɛ noko bɛngola bɛ nee yɛ ɛndendɛ. Ɛzonlenlɛ nu adekilevoma dɔɔnwo bɔ adalɛ ka kɛ bɛkola bɛboa menli mɔɔ ɛwu la, na menli mɔɔ die adekilevoma ɛhye mɔ di la maa bɛ ezukoa. Noko ewule nwo nɔhalɛ edwɛkɛ ne mɔɔ yɛbanwu ye la bɛabɔ yɛ nwo bane avi menli mɔɔ bɔ adalɛ zɛhae la anwo.\n16. Nwane a gyi ɛzonlenlɛ dɔɔnwo ngilehile ne anzi a, na wɔ adenle boni azo?\n16 Asoo ɛzonlenlɛ dɔɔnwo ngilehile nee mɔɔ Baebolo ne ka wɔ mɔwuamra anwo la le ko ɔ? Kyɛkyɛ. Duzu ati ɔ? Ɔluakɛ Seetan a gyi bɛ ngilehile ne anzi a. Ɔdua adalɛ ɛzonlenlɛ zo ɔbɛlɛbɛla menli ɔmaa bɛdie bɛdi kɛ saa bɛ sonlabaka ne wu a bɛbahɔ zo bɛadɛnla aze wɔ sunsum nu ɛleka bie. Seetan fa adalɛ ɛhye nee gyɛne di gyima twe menli fi Gyihova Nyamenle anwo. Wɔ adenle boni azo?\n17. Duzu ati a dahuu senle nu amaneɛnwunlɛ ngilehile ne sɛkye Gyihova duma ɛ?\n17 Kɛmɔ yɛlumua yɛnwu ye la, ɛzonlenlɛ bie mɔ kilehile kɛ saa awie bɔ ɛbɛlatane na ɔwu a, ɔbanwu amaneɛ wɔ senle nu dahuu. Ngilehile ɛhye sɛkye Nyamenle duma. Gyihova le ɛlɔlɛ Nyamenle na ɔnrɛmaa menli ɛnrɛnwu amaneɛ wɔ adenle ɛhye azo ɛlɛ. (1 Dwɔn 4:8) Saa awie fa kakula sa wula senle nu twe ɔ nzo ɔluakɛ yeyɛ anzosesebɛ la ati a, duzu nganeɛ a ɛbade wɔ sonla zɛhae anwo a? Ɛbanyia ɛbulɛ wɔamaa sonla zɛhae ɔ? Asoo ɛbahulo bɔbɔ kɛ ɛkɛbikye ye? Kyɛkyɛ! Ɛbaha kɛ ɔ ti yɛ se kpalɛ. Noko, Seetan kulo kɛ yɛdie yɛdi kɛ Gyihova maa menli nwu amaneɛ wɔ senle nu dahuu—ɛvolɛ petelepe!\n18. Adalɛ ɛzonlenlɛ nu ngilehilelɛ boni a mɔwuamra ɛzonlenlɛ gyi zolɛ a?\n18 Seetan eza dua ɛzonlenlɛ bie mɔ azo kilehile kɛ saa menli wu a bɛkakyi sunsum nu menli mɔɔ ɔwɔ kɛ menli mɔɔ de aze la di bɛ eni na bɛsonle bɛ a. Kɛmɔ ngilehile ɛhye kile la, sunsum nu menli ɛhye mɔ kola yɛ agɔnwolɛma mɔɔ lɛ tumi anzɛɛ kpɔvolɛma mɔɔ anwo yɛ ɛzulolɛ a. Menli dɔɔnwo die adalɛ edwɛkɛ ɛhye di. Bɛsulo mɔwuamra yɛɛ bɛdi bɛ eni na bɛsonle bɛ. Noko akee, Baebolo ne kilehile kɛ mɔwuamra ɛlafe na ɔwɔ kɛ yɛsonle Gyihova, nɔhalɛ Nyamenle ne mɔɔ le yɛ Bɔvolɛ nee Maavolɛ la angomekye.—Yekile 4:11.\n19. Ewule nwo nɔhalɛ edwɛkɛ ne mɔɔ yɛbanwu ye la baboa yɛ amaa yɛade Baebolo nu ngilehile boni abo?\n19 Mɔwuamra anwo nɔhalɛ ne mɔɔ ɛbanwu ye la babɔ ɛ nwo bane avi ɛzonlenlɛ nu adalɛ ngilehile nwo. Eza ɔbaboa wɔ yeamaa wɔade Baebolo nu ngilehile mɔɔ ɛha la abo. Kɛ neazo la, saa ɛnwu ye kɛ awie wu a ɔngɔ sunsum nu ɛleka bie a, ɛbade dahuu ngoane wɔ paladaese azɛlɛ zo ɛwɔkɛ ne abo kpalɛ.\n20. Kpuyia boni a yɛbazuzu nwolɛ wɔ tile ne mɔɔ doa zolɛ la anu a?\n20 Mekɛ bie mɔɔ ɛze ɛhɔ la, tenlenenli Dwobu bizale kɛ: “Saa sonla wu a, ɔkɛdɛnla ngoane nu bieko ɔ?” (Dwobu 14:14) Asoo bɛbahola bɛadwazo awie mɔɔ ngoane ɛnle ye nu mɔɔ yela wɔ ewule nu la bara ngoane nu bieko? Mɔɔ Baebolo ne kilehile wɔ ɛhye anwo la le arɛlekyekyelɛ kpole, kɛmɔ tile bieko mɔɔ doa zolɛ la bahilehile nuhua la.\n^ ɛden. 5 Saa ɛkpondɛ edwɛkɛ agbɔkɛ “ɛkɛla” nee “sunsum” anu ngilehilenu a, nea Mokanwo ne mɔɔ wɔ mukelɛ 208-11 la anu.\nMɔwuamra ɛnnwu debie, bɛnde edwɛkɛ anzɛɛ bɛndwenle.—Nolobɔvo ne 9:5.\nMɔwuamra ɛlɛdie bɛ menle; bɛnde nyane.—Dwɔn 11:11.\nYɛwu ɔluakɛ yɛnyianle ɛtane yɛvile Adam ɛkɛ.—Wulomuma 5:12.\nSaa Yɛwu A Yɛkɔ Ni? (Foa 1)\nSaa Yɛwu A Yɛkɔ Ni? (Foa 2)\nFa nwa awie Fa nwa awie Mɔwuamra Wɔ Ni?


Duzu Ati A Dahuu Meka Edwɛkɛ Mɔɔ Ɛnle Kpalɛ La A? | Mgbavolɛ Nee Mbɛlɛra Biza Kɛ\nKENGA YE WƆ Afrikaans Albanian America Mumule Aneɛ Amharic Arabic Arabic (Lebanon) Armenian Azerbaijani Bicol Bislama Brazil Mumule Aneɛ Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Faroese Fijian Finnish Fon French Ga Georgian German Giliki Gujarati Gun Haitian Creole Hibulu Hiligaynon Hindi Hindi (Roman) Hungarian Iban Icelandic Igbo Iloko Indonesian Isoko Italian Japanese Kabuverdianu Kamba Kannada Kikaonde Kikuyu Kiluba Kinyarwanda Kirghiz Korean Kurdish Kurmanji (Caucasus) Kurdish Kurmanji (Cyrillic) Kwanyama Latvian Lingala Lithuanian Macedonian Malagasy Malay Malayalam Maltese Mam Mambwe-Lungu Maya Mexico Mumule Aneɛ Mongolian Moore Myanmar Ndebele (Zimbabwe) Nepali Norwegian Nzema Oromo Ossetian Pangasinan Papiamento (Curaçao) Persian Pidgin (West Africa) Polish Portuguese (Brazil) Portuguese (European) Punjabi Punjabi (Roman) Quichua (Imbabura) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sinhala Slovak Slovenian Solomon Islands Pidgin Spanish Sunda Swahili Swedish Tagalog Tamil Tarascan Tatar Telugu Tetun Dili Thai Tigrinya Tiv Tojolabal Tsonga Turkish Twi Tzotzil Ukrainian Urdu Urhobo Uzbek Uzbek (Roman) Vietnamese Waray-Waray Welsh Xhosa Yoruba Zulu\n“Ɔdwu mekɛ ne bie a mekola mekomo me tafinlima ne azo, ɔdwu mekɛ ne bie noko a ɔzɔho kɛ mendwenle na meadendɛ!”—James.\n“Saa me ahonle tu a metendɛ mɔɔ mendwenle nwo a yɛɛ saa me nye die a metendɛ somaa. Ɔti, dahuu meka edwɛkɛ mɔɔ ɛnle kpalɛ la.”—Marie.\nBaebolo ne ka kɛ: “Ɛtafinlimalɛ ... le senle” yɛɛ “Senle ekyi kola yela ɛhoayelɛ kpole!” (Gyemise 3:5, 6) Asoo wɔ ɛdendɛlɛ fa wɔ kɔ ngyegyelɛ nu? Saa ɔle zɔ a, edwɛkɛ ɛhye baboa wɔ.\nDuzu ati a meka edwɛkɛ mɔɔ ɛnle kpalɛ la a?\nKomo ɛ tafinlima ne azo\nSinlidɔlɛ. Baebolo ne ka kɛ: “Yɛ muala yɛfo fane dɔɔnwo. Saa awie ɛnvo wɔ edwɛkɛhanlɛ nu a, ɛnee ɔle sonla mɔɔ di munli.” (Gyemise 3:2) Kɛmɔ yɛnli munli la ati, tɛ yɛ ɛdialɛ nu ala a yɛfo a emomu yɛfo wɔ yɛ ɛdendɛlɛ nu noko.\n“Ɔluakɛ melɛ adwenle mɔɔ ɛnli munli yɛɛ ɛtafinlimalɛ mɔɔ ɛnli munli la ati, nrɛlɛbɛ ɛnle nu kɛ mebaha kɛ mekola mekomo bɛ nwo zo kpalɛ.”—Anna.\nƐdendɛlɛ dɔɔnwo. Baebolo ne ka kɛ: “Saa ɛdendɛlɛ so somasoma a, mɛladonlɛ ɛnli mgbanwo.” (Mrɛlɛbulɛ 10:19) Ɔnyɛ se kɛ menli mɔɔ tendɛ somaa na bɛndie edwɛkɛ kpalɛ la baha edwɛkɛ mɔɔ ɛnle kpalɛ mɔɔ bagyegye awie mɔ la.\n“Tɛ menli mɔɔ tendɛ somaa wɔ sua nu la a ze nrɛlɛbɛ a. Gyisɛse a le awie mɔɔ ze nrɛlɛbɛ kpalɛ mɔɔ dɛnlanle azɛlɛ ye azo a, noko ɛnee ɔdwu mekɛ ne bie a ɔyɛ koonwu.”—Julia.\nSafule ɛwɔlɛ. Baebolo ne ka kɛ: “Sonla ne bie anloa edwɛkɛ wowɔ kɛ dadeɛ.” (Mrɛlɛbulɛ 12:18) Edwɛkɛ mɔɔ wowɔ la ko a le safule ɛwɔlɛ—edwɛkɛ mɔɔ yɛ nyane mɔɔ ɛngile ɛbulɛ. Menli mɔɔ wɔ safule la bahola aha kɛ, “Ɛnee melɛbɔ ngoayɛ!” Noko ɔnle kɛ yɛfa awie anyunlu mɔɔ yɛgua ye aze la kɛ ɛzelekɛ debie. Baebolo ne ka kile yɛ kɛ yɛye “aholoba, nee debie ɛtane biala” yɛgua.—Ɛfɛsɛsema 4:31.\n“Mebɔ ngoayɛ yɛɛ mekulo kɛ memaa awie mɔ sele—subane mɔɔ maa awie tu safule na fane dɔɔnwo ne ala ɔfa me ɔkɔ ngyegyelɛ nu.”—Oksana.\nSaa ɛka edwɛkɛ bie ɛwie a, ɔle kɛ wɔmia toothpaste la, ɛngola ɛndwe ɛnzia\nƆnla aze kɛ ɛbahomo ɛ tafinlima ne azo, noko Baebolo ngyinlazo bahola aboa wɔ. Kɛ neazo la, suzu ɛhye mɔ anwo.\n“Bɛyɛ koonwu na bɛdwenle.”—Edwɛndolɛ 4:4.\nƆdwu mekɛ ne bie a, mɔɔ ɔwɔ kɛ ɛyɛ la a le kɛ ɛbayɛ koonwu. Bɛlɛra bie mɔɔ bɛfɛlɛ ye Laura la ka kɛ: “Kɛzi mete nganeɛ wɔ mekɛ mɔɔ meva ɛya la kola kakyi nzinlii. Saa me ahonle tɔ me azule nu a, me nye ta die kɛ meanga mɔɔ ɛnee mekulo kɛ meka la.” Saa ɛgyinla wɔ mekɛ ekyi bie anu a ɔnrɛmaa ɛnrɛha edwɛkɛ mɔɔ ɛnle kpalɛ la.\n“Ɛnzonlɛ te edwɛkɛ, kɛmɔ ɛtafinlimalɛ sɔ aleɛ nea la”—Dwobu 12:11.\nKolaa na wɔaha edwɛkɛ mɔɔ wɔ wɔ adwenle nu la, saa ɛfa kpuya ɛhye mɔ ɛsuzu nwo a, ɛbahoati nyane mɔɔ anrɛɛ ɛbali ye nzinlii la:\nƆle nɔhalɛ ɔ? Ɔkile atiakunlukɛnlɛma ɔ? Nwolɛ hyia ɔ?—Wulomuma 14:19.\nSaa awie a hanle hilele me a, anrɛɛ kɛzi mebade nganeɛ ɛ?—Mateyu 7:12.\nAsoo ɔbahile kɛ mebu ahenle adwenle ɛhilelɛ ne?—Wulomuma 12:10.\nAsoo ɔle mekɛ kpalɛ mɔɔ ɔwɔ kɛ metendɛ?—Nolobɔvo ne 3:7.\n“Bɛbɛlɛ bɛ nwo aze na bɛbu bɛ gɔnwo mɔ bɛdɛla bɛ nwo.”—Felepaema 2:3.\nFolɛdulɛ zɔhane baboa wɔ yeamaa wɔanyia awie mɔ anwo adwenle kpalɛ na yemɔ bamaa wɔahomo ɛ tafinlima ne azo na wɔadwenle kolaa na wɔadendɛ. Saa ɛ nwu ye kɛ wɔha edwɛkɛ ɛtane bie a, mɛlɛbɛnwoaze baboa wɔ yeamaa wɔayɛ ye ndɛ wɔakpa kyɛlɛ! (Mateyu 5:23, 24) Akee si kpɔkɛ mɔɔ bamaa wɔahomo ɛ tafinlima ne azo a.\n“Saa me nye die na melɛtendɛ a, meka edwɛkɛ mɔɔ me adwenle ɛnle zo la. Noko saa mefa mekɛ ekyi medwenle kɛzi me edwɛkɛ ne baha awie mɔ anzɛɛ kɛzi ɔbaboa adawubɔlɛ ne la anwo a, ɔmaa mekola mekomo me tafinlima ne azo kpalɛ.”—Taylor.\n“Saa awie ka edwɛkɛ mɔɔ gyegye wɔ la a, ɔle kpalɛ kɛ ɛbadwenle tɛnlabelɛ ne anwo. Fane dɔɔnwo ne ala, tɛ ɔ nye fuu a ɔhanle a, yemɔti ɛbahola wɔaye wɔ adwenle wɔavi zo. Ɔdwu mekɛ ne bie noko a, bie a ɛdawɔ a ɛbanwu ye kɛ mɔɔ ahenle hanle la ɛnle kpalɛ a, noko bie a nɔhalɛ edwɛkɛ bie wɔ nu. Adwenle kpalɛ mɔɔ bɛfa bɛbɔ adawu bɛtɛɛ la a le debie titili mɔɔ kola di tɛnlabelɛ ɛhye mɔ anwo gyima a.”—Brandon.\n“Saa edwɛkɛ ɛtane amba yɛ adwenle nu a yɛnrɛha bɔbɔ. Ɔdwu mekɛ ne bie a ɔwɔ kɛ yɛnyia adwenle kpalɛ wɔ tɛnlabelɛ ngakyile nwo na yɛda subane kpalɛ ali yɛkile awie mɔ. Saa yɛyɛ zɔ a, ɔbayɛ se kɛ yɛbaha edwɛkɛ mɔɔ bagyegye awie mɔ la.”—Jessica.\nƆwɔ kɛ ɛnwu ye kɛ agɔnwolɛvalɛ biala ɛnle ɛkɛ mɔɔ ngyegyelɛ ɛnle nu a. Noko saa ɛ gɔnwo bie ka edwɛkɛ anzɛɛ yɛ debie mɔɔ bamaa wɔali nyane la a, duzu a ɛbahola wɔayɛ a?\nFa nwa awie Fa nwa awie Duzu Ati A Dahuu Meka Edwɛkɛ Mɔɔ Ɛnle Kpalɛ La A?\nijwyp edwɛkɛ 84


“Mekɛ mɔɔ boka bie dele guale na azuyilɛ vale yɛ la, yɛminlinle yɛ debie biala na yɛ anyelazo wiele.”—Andrew, Sierra Leone.\n“Wɔ ahumuakyima ne anzi, yɛziale yɛrale yɛ sua nu. Pini bɔbɔ anga. Yɛ nloa hale nwolɛ. Me ra raalɛ ne butule na ɔzunle.”—David, Virgin Islands.\nSAA esiane ɛdo wɔ ɛlɛ a, bie a ɛbade menli gyɛne mɔɔ bɛdabɛ noko bie ɛdo bɛ ɛlɛ la edwɛkɛ bo kpalɛ: azibɛnwo, anyezota, adwenleadwenle yɛɛ ɛlalɛ mgbane mgbane ɛhanlɛ. Menli dɔɔnwo mɔɔ nyia bɛ ti wɔ esiane nu la te nganeɛ kɛ bɛnrɛyɛ kpalɛ bieko.\nSaa esiane ɛmaa wɔ ninyɛne ɛvi ɛ sa a, bie a ɛbade nganeɛ kɛ ɛnrɛhola tɛnlabelɛ ne anloa gyinla bieko na ɛwule bɔbɔ a anrɛɛ ɔle kpalɛ. Noko, Baebolo ne kile kɛ nvasoɛ wɔ ɛ nwo zo na ɛbahola wɔalie wɔali kɛ ninyɛne bayɛ boɛ kenle bie.\nBAEBOLO NU NƆHALƐ NE MAA YƐ ANYELAZO\nNolobɔvo ne 7:8 ka kɛ: “Debie biala awieleɛ le kpalɛ tɛla ye mɔlebɛbo.” Saa bɔ zo mɔɔ ɛ nye zo ɛlɛtete wɔ avi esiane bie mɔɔ dole wɔ la anwo a, bie a ɛbade nganeɛ kɛ ɛnlɛ anyelazo biala. Noko mekɛ mɔɔ ɛlɛbɔ mɔdenle wɔayɛ biala mɔɔ ɛbahola wɔ ɛbɛlabɔlɛ nu la, ninyɛne bayɛ boɛ.\nBaebolo ne ka mekɛ mɔɔ ‘yɛnrɛde ɛzunlɛ yɛɛ nyanenwunlɛ ɛnelɛ’ la anwo edwɛkɛ. (Ayezaya 65:19) Ɛhye bara nu wɔ mekɛ mɔɔ azɛlɛ ne ɛhakyi ɛyɛ paladaese wɔ Nyamenle Belemgbunlililɛ ne abo la. (Edwɛndolɛ 37:11, 29) Ɔnrɛhyɛ esiane ɛnrɛzi bieko. Nyane biala mɔɔ esiane maa yɛte la bavi ɛkɛ bɔkɔɔ. Ɔluakɛ Tumivolɛ Nyamenle ne ɛbɔ ɛwɔkɛ kɛ: “Ninyɛne dɛba ne mɔ abo zo baminli mɔɔ awie ɛnrɛhakye bɛ bieko a.”—Ayezaya 65:17.\nSuzu nwo nea: Bɔvolɛ ne ɛyɛ ngyehyɛleɛ kɛ ɔbamaa ‘yɛ tɛnlabelɛ nu ayɛ boɛ na yɛanyia anyelazo’—ɛbɛlabɔlɛ mɔɔ anzodwolɛ wɔ nu wɔ Nyamenle tumililɛ bo. (Gyɛlɛmaya 29:11) Nɔhalɛ edwɛkɛ ɛhye baboa wɔ yeamaa wɔanwu kɛ nvasoɛ wɔ zo kɛ ɛbadɛnla ngoane nu. Sally, mɔɔ yɛlimoa yɛha ɔ nwo edwɛkɛ la hanle kɛ, “Saa ɛkakye nwanwane ninyɛne mɔɔ Nyamenle Belemgbunlililɛ ne bayɛ amaa yɛ kenle bie la a, ɔbaboa wɔ yeamaa wɔaye wɔ adwenle wɔavi ninyɛne mɔɔ ɛzi la azo na wɔava wɔ adwenle wɔazie moalɛ mɔɔ ɛlɛnyia ye kɛkala la azo.”\nDuzu ati a ɛnzukoa mɔɔ Nyamenle Belemgbunlililɛ ne bayɛ amaa alesama kenle nsa ye la anwo edwɛkɛ dɔɔnwo a? Saa ɛyɛ zɔ a, ɔnva nwo esiane mɔɔ ɛdo wɔ la, ɛbanyia anwodozo kɛ nvasoɛ wɔ zo kɛ ɛbadɛnla ngoane nu kɛkala wɔ mekɛ mɔɔ ɛlɛkendɛ kenle bie mɔɔ esiane biala ɛnle ɛkɛ ne la. Kɛkala bɔbɔ, Baebolo ne fa adehilelɛ kpalɛ mɔɔ baboa wɔ yeamaa wɔagyinla esiane nloa la maa. Suzu neazo ekyi ɛhye anwo.\nDa maa ɔde wɔ.\n“Bɛ menle ɛlielɛ ekyi le kpalɛ tɛla gyima ɛsesebɛ ɛyɛlɛ nee anwoma mɔɔ bɛpele bɛtoa ye la.”—Nolobɔvo ne 4:6, NW.\nMenli mɔɔ yɛ neɛnleanu la ka kɛ saa awie fa tɛnlabelɛ mɔɔ anu yɛ se la anu na “yeannyia nafelɛ kpalɛ a, ɔkola ɔmaa ngyegyelɛ ne kɔ ɔ nyunlu.” Yemɔti ɔle kpalɛ kɛ ɛbanyia mekɛ wɔala kpalɛ.\nKa wɔ nganeɛdelɛ ne anwo edwɛkɛ.\n“Adwenleadwenle maa sonla yɛ basaa, na edwɛkɛ kpalɛ maa sonla di fɛlɛko.”—Mrɛlɛbulɛ 12:25.\nKa nwolɛ edwɛkɛ kile wɔ busuanli anzɛɛ ɛ gɔnwo kpalɛ bie. Wɔ mekɛ mɔɔ wɔ mbusuafoɔ anzɛɛ ɛ gɔnwo mɔ ɛlɛtie wɔ la bɛbakyekye ɛ rɛle na bɛava moalɛ mɔɔ fɛta la bamaa wɔ. *\nDwenle kenle bie mɔɔ ninyɛne bayɛ kpalɛ la anwo.\n“Na kɛ mɔɔ ye ɛwɔkɛ ne kile la, yɛlɛkendɛ anwuma fofolɛ nee azɛlɛ fofolɛ, na ɛhye mɔ anu a tenleneyɛlɛ badɛnla a.”—2 Pita 3:13.\n^ ɛden. 18 Saa adwenleadwenle tɔ awie anwo mekɛ tendenle a, ɔbayɛ kpalɛ kɛ ɔbahɔ asopiti.\nFa nwa awie Fa nwa awie Mekɛ Mɔɔ Esiane Kɛzi La


Nienwu A Abɔnsam Vi Rale A? | Baebolo Kpuyia\nKENGA YE WƆ Afrikaans Albanian Amharic Arabic Armenian Azerbaijani Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kikuyu Kiluba Kinyarwanda Kirghiz Korean Kwangali Lingala Lithuanian Malagasy Myanmar Ngabere Norwegian Nzema Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Tahitian Telugu Thai Tigrinya Tsonga Turkish Twi Ukrainian Uruund Vietnamese Wayuunaiki Xhosa Yoruba Zande Zulu\nNienwu a Abɔnsam vi rale a?\nNyamenle ambɔ Abɔnsam. Emomu, Nyamenle bɔle anwumabɔvolɛ ne mɔɔ nzinlii yɛle ɔ nwo Abɔnsam, mɔɔ eza bɛfɛlɛ ye Seetan la. Gyisɛse hilele kɛ mekɛ bie ɛnee Abɔnsam di nɔhalɛ na ɛtane ɛnle ɔ nwo. Ɛhye ati, mɔlebɛbo ne, ɛnee Abɔnsam le Nyamenle anwumabɔvolɛ ralɛ mɔɔ le tenlene la.—Kenga Dwɔn 8:44.\nKɛzi anwumabɔvolɛ kola yɛ Abɔnsam ɛ?\nAnwumabɔvolɛ ne mɔɔ yɛle ɔ nwo Abɔnsam la dwazole tiale Nyamenle na ɔmanle alesama nwiɔ ne mɔɔ lumua la bokale ɔ nwo. Ɛhye ati, ɔyɛle ɔ nwo Seetan, mɔɔ kile “Dwazotiavolɛ” la.—Kenga Mɔlebɛbo 3:1-5; Yekile 12:9.\nKɛmɔ ɔde wɔ abɔdeɛ mɔɔ ze nrɛlɛbɛ afoa nu la, anwumabɔvolɛ ne mɔɔ yɛle ɔ nwo Abɔnsam la ɛnee lɛ fanwodi kɛ ɔbayɛ mɔɔ le kpalɛ anzɛɛ ɛtane la, noko ɔhulole kɛ bɛkɛzonle ye. Anyunlunyia nwo ɛhulolɛ mɔɔ ɔnyianle la yɛle kpole dɛlale ɛhulolɛ mɔɔ ɔnyianle kɛ ɔkɛzɔ Nyamenle anye la.—Kenga Mateyu 4:8, 9; Gyemise 1:13, 14.\nKɛzi Abɔnsam ɛlɛkɔ zo ali alesama anwo zo tumi ɛ? Asoo ɔwɔ kɛ ɛsulo ye? Ɛbahola wɔanwu kpuyia ɛhye mɔ mualɛ wɔ Baebolo ne anu.\nAnwumabɔvolɛ Ne Mɔ Anwo Nɔhalɛ Edwɛkɛ\nBaebolo ne ka anwumabɔvolɛma nee mbɔnsam nwo edwɛkɛ. Asoo sunsum nu abɔdeɛ wɔ ɛkɛ amgba? Asoo bɛkola bɛboa yɛ anzɛɛ bɛboda yɛ?


Ɛzɛdɔso 9 | Yintanɛte Zo Baebolo | Ewiade Fofolɛ Ngilebɛbo\nNgyegyelɛ 5: nyɛmoa wule (1-7)\nNgyegyelɛ 6: nyila bobɔle menli nee nane (8-12)\nNgyegyelɛ 7: ezuawolɛ (13-35)\nFalo banwu Nyamenle tumi ne (16)\nBɛbabɔ Gyihova duma ne nolo (16)\n9 Yemɔti Gyihova zele Mosisi kɛ: “Kɔ Falo ɛkɛ ne kɔha kile ye kɛ, ‘Edwɛkɛ mɔɔ Gyihova, Hibuluma Nyamenle ne ɛha la ɛne: “Maa me menli ne ɛhɔ amaa bɛazonle me.+ 2 Noko saa ɛkpo kɛ ɛkɛmaa bɛkɛhɔ na ɛsi bɛ adenle a, 3 nea! Gyihova bava ɔ sa+ aha wɔ nyɛmoa mɔɔ wɔ ɛya nu la. Ɔbamaa ewule aha wɔ mgbɔnwɔ, asoaso, afunlumu, nlankɛ nee mboane na bɛawu.+ 4 Na Gyihova bamaa ngakyile ala Yizilayɛma nyɛmoa nee Yigyibiti nyɛmoa avinli, na Yizilayɛma debie biala ɛnrɛwu.”’”+ 5 Eza Gyihova hilele mekɛ, ɔse, “Ɛhyema, Gyihova bayɛ ɛhye wɔ azɛlɛ ne azo.” 6 Aleɛ hyenle la, Gyihova yɛle ye zɔ, na Yigyibiti nyɛmoa ngakyile kɔsɔɔti wule,+ noko Yizilayɛma ayɛmoa ko bɔbɔ anwu. 7 Mɔɔ Falo maanle bɛhɔnleanle la, bɛnwunle kɛ Yizilayɛma ayɛmoa ko bɔbɔ anwu. Noko Falo ahonle yɛle se na yeammaa menli ne angɔ.+ 8 Akee Gyihova zele Mosisi nee Aalɔn kɛ: “Bɛva bɛ sa amu nwiɔ bɛvula fonlomo nu nzonle na Mosisi ɛkponde ye anwomanyunlu wɔ Falo anyunlu. 9 Na ɔbayɛ munlutu wɔ Yigyibiti azɛlɛ ne amuala azo na yeahakyi nyila yeabobɔ menli nee nane wɔ Yigyibiti azɛlɛ ne amuala azo.” 10 Ɔti bɛvulale fonlomo nu nzonle na bɛhɔgyinlanle Falo anyunlu, na Mosisi kpondenle ye anwomanyunlu, na ɔhakyile nyila ɔbobɔle menli nee nane. 11 Nyila ne ati, ngonyiama ne angola angyinla Mosisi anyunlu, ɔluakɛ nyila ne bie bobɔle ngonyiama ne nee Yigyibitima kɔsɔɔti.+ 12 Noko Gyihova maanle Falo ahonle solole, na yeandie bɛ, kɛ mɔɔ Gyihova hanle hilele Mosisi la.+ 13 Akee Gyihova zele Mosisi kɛ: “Dwazo nwonlomɔ mangyee ne kɔgyinla Falo anyunlu na ka kile ye kɛ, ‘Edwɛkɛ mɔɔ Gyihova, Hibuluma Nyamenle ne ɛha la ɛne: “Maa me menli ne ɛhɔ amaa bɛazonle me. 14 Ɔluakɛ kɛkala, melɛfa ngyegyelɛ kɔsɔɔti meara ɛdawɔ, wɔ sonvolɛma nee wɔ menli ne anwo zo, amaa wɔanwu kɛ awie biala ɛnle ɛkɛ mɔɔ le kɛ medame wɔ azɛlɛ ye amuala azo a.+ 15 Ɔluakɛ anrɛɛ mebahola meamaa ewule aha ɛdawɔ nee wɔ menli ne na meabɔ bɛ bo zo* meavi azɛlɛ ye azo. 16 Noko deɛmɔti memaa ɛtɛte ngoane nu la a le kɛ: memaa wɔanwu me tumi ne na bɛabɔ me duma wɔ azɛlɛ ye amuala azo.+ 17 Noko ɛlɛkɔ zo wɔamemaa ɛ nwo zo wɔahile me menli ne kɛ ɛnrɛmaa bɛnrɛhɔ ɔ? 18 Nea, mebamaa ezuawolɛ kpole mɔɔ sumunli kɛ bɛkyekyele Yigyibiti too mɔɔ yeradwu ɛnɛ la bie ɛtɛtɔle ɛlɛ la adɔ ɛhyema mekɛ zɛhae. 19 Yemɔti soa maa bɛhɔva wɔ nyɛmoa kɔsɔɔti nee wɔ debie biala mɔɔ wɔ ɛbɔ nu la bɛrɛla sua nu. Sonla anzɛɛ nane mɔɔ wɔ ɛbɔ nu mɔɔ yeamba sua nu la, saa ezuawolɛ ne tɔ a, ɔbahu ye.”’” 20 Falo sonvolɛ biala mɔɔ Gyihova edwɛkɛ ne maanle ɛzulolɛ hanle ye la vale ye sonvolɛma nee ye nyɛmoa rale sua nu ndɛndɛ, 21 noko awie biala mɔɔ ambu Gyihova edwɛkɛ ne bie la gyakyile ye sonvolɛma nee ye nyɛmoa wɔ ɛbɔ nu. 22 Akee Gyihova zele Mosisi kɛ: “Tende ɛ sa anwomanyunlu maa ezuawolɛ ɛdɔ Yigyibiti azɛlɛ ne amuala azo,+ ɔdɔ ɔgua menli nee nane yɛɛ mbaka kɔsɔɔti mɔɔ wɔ ɛbɔ nu wɔ Yigyibiti azɛlɛ ne amuala azo la azo.”+ 23 Ɔti Mosisi dendenle ye kpɔma ne anwomanyunlu, na Gyihova maanle ezule ne hulule na ezuawolɛ dɔle, yɛɛ senle* penle aze, na Gyihova maanle ezuawolɛ dɔle guale Yigyibiti azɛlɛ ne azo. 24 Ezuawolɛ dɔle, na ɛnee senle fedevede wɔ nuhua. Ɔdɔle kpole kpalɛ; sumunli kɛ Yigyibiti yɛle maanle la, bie zɛhae ɛtɛtɔle ɛlɛ.+ 25 Ezuawolɛ ne zɛkyele debie biala mɔɔ wɔ ɛbɔ nu wɔ Yigyibiti azɛlɛ ne azo la, menli nee nane kɔsɔɔti, na ɔzɛkyele ninyɛne kɔsɔɔti mɔɔ bɛlua la yɛɛ ɔbubule ɛbɔ nu mbaka kɔsɔɔti.+ 26 Gohyɛn azɛlɛ ne, ɛleka mɔɔ Yizilayɛma wɔ la ala a ezuawolɛ ne bie andɔ ɛkɛ a.+ 27 Yemɔti Falo zoanle maanle bɛhɔvɛlɛle Mosisi nee Aalɔn na ɔzele bɛ kɛ: “Kɛkala menwu kɛ meyɛ ɛtane. Gyihova di benle, na medame nee me menli ne, yɛdi fɔlɛ. 28 Bɛzɛlɛ Gyihova bɛmaa Nyamenle ezulehululɛ ne nee ezuawolɛ ne ɛgyakyi. Mebamaa bɛahɔ, na bɛnrɛdɛnla ɛke bieko.” 29 Ɔti Mosisi zele ye kɛ: “Meye me nwo mefi sua ye azo ala a, mebadɛlɛ me sa nu wɔ Gyihova anyunlu. Ezulehululɛ ne bagyakyi yɛɛ ezuawolɛ ne ɛnrɛdɔ bieko, amaa wɔanwu kɛ azɛlɛ ye le Gyihova ɛdeɛ.+ 30 Noko meze ye wienyi kɛ, ɛdawɔ nee wɔ sonvolɛma, ɛhye bɔbɔ ɛnrɛmaa bɛnrɛzulo Gyihova Nyamenle.” 31 Bolɔfodɔ* nee baale zɛkyele, ɔluakɛ ɛnee baale ne ɛdi yɛɛ bolɔfodɔ noko ɛbɔ ndotolo. 32 Noko hwiiti nee hwiiti gyɛne* anzɛkye ɔluakɛ bɛnlua ye ndɛ.* 33 Akee Mosisi vile Falo anwo ɛkɛ na ɔyele ɔ nwo wɔ sua ne azo ɔhɔdɛlɛle ɔ sa nu wɔ Gyihova anyunlu, na ezulehululɛ ne nee ezuawolɛ ne gyakyile yɛɛ ezule ne gyakyile ɛdɔlɛ wɔ azɛlɛ ne azo.+ 34 Mɔɔ Falo nwunle kɛ ezule ne, ezuawolɛ ne nee ezulehululɛ ne ɛgyakyi la, ɔyɛle ɛtane bieko na ɔdaye nee ye sonvolɛma ahonle yɛle se.+ 35 Falo ahonle solole, na yeammaa Yizilayɛma angɔ, kɛ mɔɔ Gyihova luale Mosisi anwo zo hanle la.+\n^ Anzɛɛ “meaye bɛ.”\n^ Ɔbayɛ kɛ ɛsɛlɛmanye mɔɔ anloa yɛ se la.\n^ Anzɛɛ “bɛnde ye ndɛ.”


KENGA YE WƆ Albanian Amharic Arabic Armenian (West) Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Finnish French Georgian German Giliki Greenlandic Haitian Creole Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Mixe (North Central) Mizo Moore Myanmar Norwegian Nzema Ossetian Papiamento (Curaçao) Polish Portuguese (Brazil) Punjabi Rarotongan Romanian Russian Samoan Sepedi Sesotho (Lesotho) Setswana Seychelles Creole Sinhala Slovak Slovenian Spanish Sranantongo Swahili Swedish Tahitian Tatar Tetun Dili Thai Tsonga Turkish Ukrainian Urdu Vietnamese\nKENLE ko bie Gyisɛse hanle kɛ: “Bɛbadu . . . mɔɔ sie ɛtane ewiade ɛhye la bɛavi ɛkɛ.” Nzinlii, ɔhanle ɔdole zo kɛ: “Mɔɔ sie ɛtane ewiade ɛhye la” ɔnlɛ ɔ nwo zo tumi, “Mɔɔ sie ɛtane ewiade ɛhye la bɛbua ye ndɛne dɛbadɛba.” (Dwɔn 12:31; 14:30; 16:11) Nwane anwo edwɛkɛ a ɛnee Gyisɛse ɛlɛka a?\nSuzu edwɛkɛ mɔɔ Gyisɛse hanle ye wɔ “mɔɔ sie ɛtane ewiade ɛhye” anwo la anwo nea. Ɔda ali kɛ tɛ ɔ Ze, Gyihova Nyamenle anwo edwɛkɛ a ɛnee ɔlɛka a. Nwane a “sie ɛtane ewiade” ne a? Kɛzi “bɛbadu” ye bavi ɛkɛ ɛ, na kɛzi “bɛbua ye ndɛne dɛbadɛba” ɛ?\n“Mɔɔ Sie Ɛtane Ewiade Ɛhye La” Ɛla Ɔ Nwo Ali\nKɛmɔ amumuyɛnli mɔɔ ɛbe fa ye tumi memaa ɔ nwo zo na ɔtu ɔ nloa anu la zɔhane ala a Abɔnsam yɛle wɔ mekɛ mɔɔ ɛnee ɔlɛsɔ Gyisɛse, Nyamenle Ara ne yeanlea la a. Mekɛ mɔɔ Seetan vale ewiade “arelemgbunli maanle maanle kɔsɔɔti” hilele Gyisɛse wiele la, ɔbɔle ɛwɔkɛ kɛ: “Mebava tumi ɛhye nee anwonyia ɛhye mɔ amuala meamaa wɔ. Bɛva bɛ muala bɛwula me sa nu, na mekola mefa memaa awie biala mɔɔ mekulo la. Zɔhane ati saa ɛbɔ ɛ ti aze ɛmaa me, ɛsonle me a, ye kɔsɔɔti bayɛ wɔ ɛdeɛ.”—Luku 4:5-7.\nSaa Abɔnsam a le adwenle ɛtane mɔɔ ba sonla ti anu kɛmɔ bie mɔ ka la a, ɛnee kɛzi yɛbahilehile sɔnea ɛhye anu ɛ? Asoo adwenle ɛtane bie mɔɔ ɛnee wɔ Gyisɛse ati anu la a zɔle ye nleanle a? Anzɛɛ ninyɛne bie mɔɔ gyegyele ye adwenle wɔ ye ɛzɔnenlɛ ne anzi la ɔ? Saa ɔle zɔ a, ɛnee duzu ati a bɛhanle kɛ “yemɔ, ɛtane biala ɛnle ye nu” ɛ? (1 Dwɔn 3:5) Gyisɛse anzu kpolera kɛ Abɔnsam ɛnlɛ alesama anwo zo tumi, emomu, ɔhanle kɛ ɔsie “ɛtane ewiade ɛhye” yɛɛ “ɔle kɔdiawu nee “alane.”—Dwɔn 14:30; 8:44.\nMɔɔ Gyisɛse nee Abɔnsam yiale la anzi ɛvolɛ kɛyɛ 60, ɛzoanvolɛ Dwɔn hakyele Keleseɛnema tumi kpole ne mɔɔ Abɔnsam lɛ la na ɔhanle kɛ, “Abɔnsam di ɛtane ewiade ye azo belemgbunli.” Dwɔn eza hanle ahenle zɔhane anwo edwɛkɛ kɛ “mɔɔ ɛbɛlɛbɛla ewiade amra amuala la.” (1 Dwɔn 5:19; Yekile 12:9) Ɔda ali kɛ, Baebolo ne ka sunsum nu abɔdeɛ bie mɔɔ ɛnyelɛ ɛnnwu ye la anwo edwɛkɛ kɛ ɔsie “ɛtane ewiade ɛhye.” Noko tumi boni a ɔlɛ ye wɔ alesama anwo zo a?\nMɔɔ Sie Ewiade Ne La Maa Ɔ Gɔnwo Mɔ Tumi\nMɔɔ ɛzoanvolɛ Pɔɔlo kɛlɛ Keleseɛnema diedi nwo konle ne anwo edwɛkɛ la, ɔlale yɛ agbɔvolɛ titile ne mɔ ali wienyi. Ɔhanle kɛ: “Tɛ menli a yɛ nee bɛ ɛlɛko a; sunsum nu tumivolɛma, ewiade arelemgbunli anzɛɛ maanlebuvolɛma, ewiade amra mɔɔ sie ɛnɛ mekɛ ye awozinli nu amra, yɛɛ sunsum nu anwuma ɛlɔnema amumuyɛ yɛɛ yɛ nee bɛ ɛlɛko a.” (Ɛfɛsɛsema 6:12) Zɔhane ati, konle ɛhye ɛnle ewiade ɛhye anu ɛdeɛ ɔluakɛ “tɛ menli a yɛ nee bɛ ɛlɛko a,” emomu, yɛ nee “sunsum nu anwuma ɛlɔnema amumuyɛ.”\nEdwɛkɛ “sunsum nu anwuma ɛlɔnema amumuyɛ” mɔɔ bɛha ye wɔ ɛke la ɛnvane adwenle ɛtane mɔɔ wɔ sonla ti anu la anwo, emomu, ɔfane sunsum nu menli bie mɔɔ bɛlɛ tumi na bɛ ti yɛ se la anwo. Yemɔti, Abɔnsam ɛlɛdi ye tumi ne wɔ anwumabɔvolɛma gyɛne mɔɔ ɛde atua na bɛkpole “bɛ gyinlabelɛ kpalɛ ne” wɔ anwuma la anwo zo.—Dwuudu 6.\nBaebolo buluku Daneɛle mɔɔ ngapezo dɔɔnwo wɔ nu la ka kɛzi “ewiade arelemgbunli” ɛhye mɔ ɛli tumi ɔvi tete ne la anwo edwɛkɛ. Mekɛ mɔɔ ngapezonli Daneɛle agɔnwo mɔ Dwuuma mɔɔ vile akɛlɛzonlenlɛ nu wɔ Babelɔn ziale rale Gyɛlusalɛm wɔ ɛvolɛ 537 K.Y.M. anwo edwɛkɛ gyegye ye la, ɔvale dapɛne nsa ɔzɛlɛle ɔmanle bɛ. Anwumabɔvolɛ bie mɔɔ Nyamenle zoanle ye kɛ ɔrakyekye ngapezonli ne arɛle la hanle deɛmɔti ɔhyɛle adenle nu la ɔhilele ye. Ɔhanle kɛ: “Pɛhyea maanle ne awozinli nu soanvolɛ ne nee me dwudwule toonwo kenle abulanwiɔ nee ko.”—Daneɛle 10:2, 13.\nNwane a le “Pɛhyea maanle ne awozinli nu soanvolɛ” ɛhye. Tɛ Pɛhyea Belemgbunli Saelɛse mɔɔ ɛnee kulo Daneɛle nee ye menli ne edwɛkɛ wɔ zɔhane mekɛ ne la ɔ. Bieko, kɛ ɔkɛyɛ na dasanli belemgbunli ahola azi sunsum nu abɔdeɛ adenle dapɛne nsa wɔ mekɛ mɔɔ anwumabɔvolɛ ko kola ku sogyama 185,000 wɔ nɔɔzo ko pɛ anu la ɛ? (Ayezaya 37:36) “Pɛhyea maanle ne awozinli nu soanvolɛ” ɛhye bayɛ Abɔnsam agyakɛ anu gyinlavolɛ, sunsum ɛtane mɔɔ bɛmaa ye tumi kɛ ɔnlea Pɛhyea Belemgbunli Maanle ne azo la. Nzinlii, Nyamenle soanvolɛ ne hanle kɛ “ɔwɔ kɛ mesia mekɔ me nee Pɛhyea maanle ne awozinli nu soanvolɛ ne” yɛɛ “Gilisi awozinli nu soanvolɛ ne” kɔko.—Daneɛle 10:20.\nDuzu a yɛbahola yɛaha a? Ye sikalɛ a le kɛ, sunsum nu abɔdeɛ mɔɔ ɛnyelɛ ɛnnwu bɛ, sunsum ɛtane mɔɔ bɛ kpanyinli Seetan Abɔnsam ɛmaa bɛ tumi la wɔ ɛkɛ mɔɔ bɛle “ewiade arelemgbunli” a. Noko toonwo mɔɔ badwu ɛnɛ la, duzu a bɛkpondɛ kɛ bɛyɛ a?\nMɔɔ Sie Ewiade Ne La Ye Ɔ Nyunlu\nƐzoanvolɛ Dwɔn hanle kɛzi Gyisɛse, anwumabɔvolɛ kpanyinli Maekeɛle lile Abɔnsam nee ye sunsum ɛtane ne mɔ anwo zo konim nee ngyegyelɛ mɔɔ bɛdule ye bɛvile anwuma la yeva yera la anwo edwɛkɛ wɔ Yekile, Baebolo buluku ne mɔɔ li amozi la anu. Yɛkenga kɛ: “Azɛlɛ . . . bɛ gyakɔ! Ɔluakɛ Abɔnsam ɛdwu ɛra bɛ nwo lɔ, na ɛya kpole wɔ ye nuhua, ɔboalekɛ ɔze kɛ ye mekɛ ɛha ekyi bie ala.”—Yekile 12:9, 12.\nKɛzi Abɔnsam ɛmaa yela ali kɛ yeva ɛya kpole ɛ? Kɛmɔ amumuyɛma dɔɔnwo ka kɛ ‘saa awie kɛva a ɛnee ɔha’ la, zɔhane ala a Abɔnsam nee ye sunsum ɛtane ne mɔ noko ɛvua kɛ bɛ nee azɛlɛ ne nee menli mɔɔ de zo la kɔsɔɔti kɔ ɛzɛkyelɛ nu a. Ɔluakɛ Abɔnsam ze kɛ ye mekɛ ɛha ekyi bie la ati, ɔlɛdua gualilɛ zo yeamaa menli dɔɔnwo anye abolo ninyɛne ɛtotɔlɛ mɔɔ maa bɛsɛkye anwonyia mɔɔ wɔ azɛlɛ ye azo na ɔfa alesama ngoane ɔto esiane nu la.—Yekile 11:18; 18:11-17.\nƆvi alesama tetedwɛkɛ mɔlebɛbo, menli ɛla kɛzi Abɔnsam anye bolo tumi la bie ali wɔ maanyɛlɛ nee ɛzonlenlɛ nu. Baebolo buluku Yekile fa nane bie mɔ yɛ maanyɛlɛ tumima mɔɔ Abɔnsam ɛmaa bɛ tumi “kpole” la anwo nvoninli. Eza ɔka kɛ ɔyɛ nyiane kɛ ɛzonlenlɛma fa bɛ nwo wulowula maanyɛlɛ nu la, ɔluakɛ ɔfɛlɛ zɛhae ngitanwolilɛ ne agyalɛzɛkyelɛ. (Yekile 13:2; 17:1, 2) Suzu nzisi, akɛlɛzonlenlɛ, konle, nee mbusua nu akɛsakɛsa mɔɔ ɛhɔ zo wɔ ɛvolɛ dɔɔnwo anu na yemaa menli dɔɔnwo ɛminli bɛ ngoane la anwo. Asoo awie bahola aha ye nɔhalɛ nu kɛ ninyɛne mɔɔ yɛ azibɛnwo nee nwanwane mɔɔ ɛhɔ zo wɔ alesama tetedwɛkɛ nu la le sonla adwenle? Anzɛɛ sunsum ɛtane mɔɔ ɛnyelɛ ɛnnwu bɛ la a piepia bɛ a?\nBaebolo ne ka ahenle mɔɔ fa ewiade arelemgbunli anzɛɛ maanlebuvoma yɛ gyima la anwo edwɛkɛ wienyi. Saa bɛze o, saa bɛnze o, alesama abusua ne da ahenle mɔɔ sie ewiade ne la subane ɛhye bie ali, ‘saa awie kɛva a ɛnee ɔha.’ Noko alesama banwu nyane wɔ Abɔnsam tumililɛ bo bɛahɔdwu kenlenzu?\nGyima mɔɔ Kelaese rayɛle ye wɔ azɛlɛ ye azo wɔ ɛvoya ne mɔɔ lumua la anu la hilele kɛ ɔnrɛhyɛ bɛbazɛkye Abɔnsam nee ye sunsum ɛtane ne mɔ. Mekɛ mɔɔ Gyisɛse ɛdoavolɛ ne mɔ hanle hilele ye kɛ bɛdu sunsum ɛtane la, Gyisɛse zele bɛ kɛ: “Menwunle kɛ Seetan vi anwuma kɛ ɛsɛlɛmanye la ɛrade aze.” (Luku 10:18) Gyisɛse luale edwɛkɛ ɛhye azo ɔmanle ɔlale ali kɛ ɔ nye die nwo kɛ kenlebie ɔbali mɔɔ sie ewiade ne la anwo zo konim wɔ mekɛ mɔɔ ɔbazia yeahɔ anwuma kɛ anwumabɔvolɛ kpanyinli Maekeɛle la. (Yekile 12:7-9) Baebolo nu ngapezo mɔɔ bɛsukoa ye kpalɛ la maa yɛnwu kɛ konim ɛhye zile anwuma wɔ 1914 ne anu anzɛɛ ɔ nzi mekɛ ekyi bie anu. *\nƆvi mekɛ zɔhane mɔɔ ba la, Abɔnsam ze kɛ mekɛ mɔɔ ɛha na bazɛkye ye la le ekyii bie. Ɔnva nwo kɛ ɔdi “ɛtane ewiade ye azo belemgbunli” la, ɔtɛkolale ɔtɛbɛlɛbɛlale ewiade amra amuala. Baebolo ne ɛmaa bɛnwu ye nee ye ndenle ne mɔ. (2 Kɔlentema 2:11) Bɛfa Pɔɔlo edwɛkɛ ne mɔɔ ɔhanle ɔhilele ɔ mediema Keleseɛnema la bɛkyekye bɛ rɛle: “Na Nyamenle, [anzondwolɛ] maavolɛ ne, ɛnrɛhyɛ biala na yeabɛtɛ Seetan wɔ bɛdabɛ bɛ gyakɛ abo.” *—Wulomuma 16:20.\nƆnrɛhyɛ Abɔnsam mekɛ ne bara ye awieleɛ! Wɔ Kelaese tumililɛ kɛnlɛma ne abo tenlenema bɛahakyi azɛlɛ ne, Nyamenle sɛkɛlɛneɛ adenle zo agyakɛ abo ebia ne, paladaese. Basabasayɛlɛ, ɛkpɔlɛ, nee anyebolo bavi ɛkɛ bɔkɔɔ. Baebolo ne ka kɛ: “Awie ɛnrɛhakye bɛ bieko.” (Ayezaya 65:17) Nea kɛzi menli mɔɔ twe bɛ nwo fi mɔɔ sie ewiade ne tumililɛ bo la anwo badɔ bɛ a!\n^ ɛden. 20 Saa ɛkpondɛ ɛhye anwo edwɛkɛ dɔɔnwo a, nea mokanwo ne mɔɔ wɔ Duzu A Baebolo ne Kilehile Amgba A? buluku ne mɔɔ Gyihova Alasevolɛ ɛyɛ la mukelɛ 215 kɔdwu 218.\n^ ɛden. 21 Pɔɔlo edwɛkɛ ne le Baebolo nu ngapezo mɔɔ lumua mɔɔ wɔ Mɔlebɛbo 3:15 mɔɔ fane Abɔnsam ɛzɛkyelɛ ne anwo la ndinu. Pɔɔlo ka kɛzi ɔbayɛ anwo edwɛkɛ la, ɔvale Giliki edwɛkɛkpɔkɛ mɔɔ ɔkile “sɛkye, kpusu, tietia zo bubu ye” la a lile gyima a.—Vine’s Complete Expository Dictionary of Old and New Testament Words.\nWɔ Kelaese tumililɛ kɛnlɛma ne abo tenlenema bɛahakyi azɛlɛ ne paladaese\nFa nwa awie Fa nwa awie Bɛkpa Mɔɔ Sie Ewiade Ne La Anwo Ɛdanlɛ


Asoo Ɔwɔ Kɛ Yɛpɛ Zolɛ Ɔ? (Foa 1) | Mgbavolɛ Nee Mbɛlɛra Biza Kɛ\nKENGA YE WƆ Afrikaans Albanian Amharic Angola Mumule Aneɛ Arabic Arabic (Lebanon) Argentina Mumule Aneɛ Armenian Azerbaijani Azerbaijani (Cyrillic) Bislama Brazil Mumule Aneɛ Bulgarian Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga (Malawi) Cibemba Croatian Czech Danish Dutch Efik English Estonian Ewe Finnish French Ga Georgian German Giliki Haitian Creole Hibulu Hiligaynon Hindi Hindi (Roman) Hungarian Iban Icelandic Iloko Indonesian Italian Japanese Kinyarwanda Kirghiz Kirundi Korean Kyangonde Latvian Lithuanian Macedonian Malagasy Malay Malayalam Maltese Myanmar Norwegian Nzema Oromo Ossetian Otetela Pangasinan Papiamento (Curaçao) Polish Portuguese (Brazil) Portuguese (European) Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Sunda Swahili Swahili (Congo) Swedish Tagalog Telugu Thai Tsonga Turkish Turkmen Twi Ukrainian Umbundu Vietnamese Xhosa Yoruba Zulu\nAsoo Ɔwɔ Kɛ Yɛpɛ Zolɛ Ɔ? (Foa 1)\nƆyɛ na ɛpɛ agɔnwolɛvalɛ bie azo a ɔle nyilalɛ kpole. Suzu Jill anwubielɛ ne anwo nea. Ɔka kɛ, “Mɔlebɛbo ne, ɛnee ɔyɛ me fɛ kɛ ahenle mɔɔ ɔbagya me la dahuu kulo kɛ ɔnwu ɛleka mɔɔ mewɔ, debie mɔɔ melɛyɛ nee awie mɔɔ me nee ye lua la. Noko ɔdwule mekɛ ne bie la ɛnee mengola me nee awie biala ɛnvinde kyesɛ ɔdaye ala. Ɛnee ɔyɛ ye nyane bɔbɔ kɛ menyia mekɛ memaa me abusua ne anu amra la, titili me papa. Mekɛ mɔɔ me nee ye pɛle agɔnwolɛvalɛ ne azo la, ɔyɛle kɛ asɛɛ bɛzokoɛ adesoa ɛnlomboɛ bie mɔɔ mezo la!”\nSarah nyianle anwubielɛ ko ne ala bie. Ɔnwunle ye kɛ kpavolɛ bie mɔɔ bɛfɛlɛ ye John mɔɔ ɔ nee ye ɛlɛtu na yeagya ye la le agolobɛnwo, ye edwɛkɛ yɛ se yɛɛ ɔmbu debie. Sarah ka kɛ, “Kenle ko bie mɔɔ ɛnee yɛkulo kɛ yɛfinde la, ɔhale amozi too dɔnehwele nsa! Mɔɔ ɔrale na me mame bukele anlenkɛ ne maanle ye la, yeampili ye kɛ ɔle sonla bɔbɔ, na mɔɔ ɔhanle la a le kɛ: ‘Maa yɛhɔ na yɛha amozi’. Yeanga kɛ, ‘Meha amozi’ na emomu ‘Yɛha amozi.’ Anrɛɛ ɔwɔ kɛ ɔkpa kyɛlɛ anzɛɛ ɔkilehile deɛmɔti yeamba ndɛ la anu. Mɔɔ tɛla biala la, anrɛɛ ɔwɔ kɛ ɔkile ɛbulɛ ɔmaa me mame!”\nNoko, ɔngile kɛ saa awie yɛ nvonleɛ ko biala a, ɔwɔ kɛ bɛpɛ agɔnwolɛvalɛ ne azo. (Edwɛndolɛ 130:3) Mekɛ mɔɔ Sarah nwunle ye kɛ John ɛmbu debie yɛɛ eza ɔle ye subane la, ɔ nee ye pɛle agɔnwolɛvalɛ ne anu.\nBie a ɛnee wɔ edwɛkɛ ne le kɛ Jill nee Sarah ɛdeɛ ne la yɛɛ wɔnwu ye kɛ ahenle mɔɔ ɛ nee ye ɛlɛtu la ɛnrɛyɛ yelɛ anzɛɛ kunli kpalɛ ɔ? Saa zɔhane a ɔde a, ɛnee mmabu ɛ nye ɛgua kɛzi ɛte nganeɛ la azo! Bie a ɔbayɛ se kɛ ɛbalie wɔado nu, noko ɔle kpalɛ kɛ bɛbapɛ agɔnwolɛvalɛ ne azo. Mrɛlɛbulɛ 22:3 ka kɛ: “Sonla mɔɔ anye gyi ɔ ti anwo la nwu munzule na ɔtwe ɔ nwo ɔfea.”\nNɔhalɛ nu, ɔbayɛ se kɛ bɛbapɛ agɔnwolɛvalɛ ne anu. Noko, agyalɛ ɛnle mekɛ ezinraa nu debie. Ɔle kpalɛ kɛ ɛbali nyane kɛkala tɛla kɛ ɛbali nyane wɔ wɔ ngoane mekɛ kɔsɔɔti anu!\nƐlɔlɛ nwo edwɛkɛ mɔɔ bɛka ye wɔ mbuluku nu la dɔɔnwo kɔwie nyanelilɛ nu, noko akee nɔhalɛ ɛlɔlɛ gyi Baebolo ngyinlazo mɔɔ bɛfa bɛyɛ gyima la azo.\nFa nwa awie Fa nwa awie Asoo Ɔwɔ Kɛ Yɛpɛ Zolɛ Ɔ? (Foa 1)\nijwyp edwɛkɛ 20


Duzu A Ɔwɔ Kɛ Menwu Ye Wɔ Nvoninli Mɔɔ Bɛfa Bɛgua Yintanɛte Ne Azo La Anwo A? | Mgbavolɛ Nee Mbɛlɛra Biza Kɛ\nKENGA YE WƆ Afrikaans Albanian Amharic Arabic Arabic (Lebanon) Armenian Azerbaijani Bicol Bislama Brazil Mumule Aneɛ Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitumbuka Cibemba Croatian Czech Dangme Danish Dutch Efik English Estonian Ewe Faroese Fijian Finnish Fon French Ga Georgian German Giliki Greenlandic Haitian Creole Hausa Hibulu Hiligaynon Hindi Hindi (Roman) Hungarian Iban Icelandic Iloko Indonesian Isoko Italian Japanese Kamba Kazakh Kazakh (Arabic) Kiluba Kinyarwanda Kirghiz Kirundi Korean Latvian Lingala Lithuanian Low German Macedonian Malagasy Malay Malayalam Mongolian Myanmar Ndau Nepali Norwegian Nzema Oromo Ossetian Pangasinan Papiamento (Aruba) Papiamento (Curaçao) Polish Portuguese (Brazil) Portuguese (European) Punjabi Punjabi (Roman) Quichua (Imbabura) Rarotongan Romanian Russia Mumule Aneɛ Russian Samoan Serbian (Cyrillic) Serbian (Roman) Sesotho (South Africa) Shona Sinhala Slovak Slovenian Solomon Islands Pidgin Spain Mumule Aneɛ Spanish Sunda Swahili Swedish Tagalog Tamil Tatar Telugu Tetun Dili Thai Tigrinya Tiv Tsonga Turkish Turkmen Tzotzil Ukrainian Urdu Uzbek Uzbek (Roman) Vietnamese Welsh Xhosa Yoruba\nƐ nye ɛlie wɔ ɛleka mɔɔ wɔhɔ la na ɛkulo kɛ ɛka nwolɛ edwɛkɛ ɛkile ɛ gɔnwo mɔ! Noko kɛzi ɛbayɛ ye ɛ? Asoo\n(A) ɛbahɛlɛ bɛ nuhua ko biala kɛlata?\n(B) ɛbasɛnde ɛ gɔnwo mɔ amuala e-mail?\n(D) ɛbava nvoninli wɔagua yintanɛte ne azo?\nMekɛ mɔɔ wɔ nenyia nee wɔ nana le kɛ ɛdawɔ la ɛnee “A” ala a wɔ ɛkɛ a.\nMekɛ mɔɔ wɔ awovolɛ le kɛ ɛdawɔ la, bie a ɛnee “B” a wɔ ɛkɛ a.\nƐnɛ, mgbavolɛ nee mbɛlɛra dɔɔnwo mɔɔ bɛkola bɛfa nvoninli bɛgua yintanɛte ne azo la anye balie “D” anwo. Ɛdawɔ noko ɛ? Saa ɔle zɔ a, edwɛkɛ ɛhye baboa wɔ yeamaa wɔahoati esiane bie mɔ.\nƆyɛ ndɛndɛ. “Saa mekɔ ɛleka anzɛɛ me nee me gɔnwo mɔ ɛlɛdie yɛ nye a, mekola mefa nvoninli ne mesɛnde awie wɔ mekɛ mɔɔ yɛtɛdie yɛ nye la.”—Melanie.\nƆnyɛ se kɛ ɛbava wɔali gyima. “Saa meneɛnlea nvoninli mɔɔ me gɔnwo mɔ ɛva ɛsɛnde me la anu a ɔmmaa ɔnyɛ se ɔmmaa me kɛ mebanwu mɔɔ bɛlɛyɛ la noko menrɛhola menrɛlua e-mail zo menrɛyɛ ɛhye.”—Jordan.\nƆmaa ɛbikye menli. “Me gɔnwo mɔ nee me mbusuafoɔ bie mɔ de moa kpalɛ. Ɔti, saa bɛfa bɛ nvoninli bɛgua yintanɛte ne azo dahuu na menea a, ɔmaa mete nganeɛ kɛ menwu bɛ dahuu!”—Karen.\nƆbahola yeava wɔ yeado esiane nu. Saa wɔ kamera ne maa bɛnwu ɛleka mɔɔ ɛwɔ la a, nvoninli mɔɔ ɛbava wɔagua yintanɛte ne azo la bamaa bɛanwu ɛ nwo edwɛkɛ dɔɔnwo. Digital Trends wɛbsaete ne bɔ amaneɛ kɛ, “Nvoninli mɔɔ ɛleka mɔɔ ɛwɔ la boka nwo mɔɔ bɛfa bɛgua yintanɛte ne azo la maa menli mɔɔ ɛnlɛ adwenle kpalɛ la nwu ɛleka mɔɔ awie wɔ la.”\nNɔhalɛ nu, nwulema bie mɔ kulo kɛ bɛnwu mekɛ mɔɔ ɛnle sua nu la. Mekɛ bie, Digital Trends ne bɔle amaneɛ kɛ, nwulema nsa bie hɔle azua 18 anu wɔ mekɛ mɔɔ ɛnee awie biala ɛnle sua nu la. Kɛzi bɛnwunle ye kɛ awie biala ɛnle sua nu ɛ? Bɛhɔle yintanɛte ne azo na bɛnwunle ɛleka mɔɔ awie ko biala ɛvinde ɛhɔ la na bɛwuale ninyɛne mɔɔ ye bolɛ bo $100,000 (U.S.) la.\nƐbahola wɔanwu nvoninli mɔɔ edwɛkɛ wɔ nwo la. Menli bie mɔ ɛnze nyiane wɔ ninyɛne mɔɔ bɛfa bɛgua yintanɛte ne azo la. Bɛlɛra bie mɔɔ bɛfɛlɛ ye Sarah la ka kɛ: “Saa ɛduolua menli mɔɔ ɛnze bɛ la account nu a, yɛɛ ɛbanwu ninyɛne ɛhye mɔ a. Ɔle kɛ asɛɛ ɛlua sua bie mɔɔ ɛnze zo la azo la. Ɛbahola wɔavinde ɛleka bie mɔɔ ɛngulo kɛ ɛkɔ la.”\nƆbahola yeazɛkye wɔ mekɛ. Bɛlɛra bie mɔɔ bɛfɛlɛ ye Yolanda la ka kɛ, “Ɔnyɛ se kɛ ɛbahɔnlea nvoninli fofolɛ na wɔagenga awie mɔ edwɛkɛ mɔɔ bɛha la. Ɔbadwu mekɛ ne bie la, kɛkɛ ko biala ɛbaye wɔ fonu ne kɛ ɛnea nvoninli fofolɛ mɔɔ ɛra la.”\nSaa ɛfa wɔ nvoninli ɛgua yintanɛte ne azo ɛdeɛ a ɛnee ɛhyia bɛnwozohomolɛ\nBɛlɛra bie mɔɔ bɛfɛlɛ ye Samantha la nee ye yɛ adwenle. Ɔka kɛ, “Ɔwɔ kɛ mefa mekɛ meto mekɛ dodo mɔɔ mesɛkye ye wɔ ɛleka ɛhye la anwo. Saa ɛkulo kɛ ɛfa wɔ nvoninli ɛgua yintanɛte ne azo na ɛnea awie mɔ noko ɛdeɛ a, ɔwɔ kɛ ɛnyia bɛnwozohomolɛ.”\nSi kpɔkɛ kɛ ɛbakpo nvoninli mɔɔ edwɛkɛ wɔ nwo la. Baebolo ne ka kɛ: “Menrɛva ɛtaneyɛlɛ biala menrɛzie me nyunlu.”—Edwɛndolɛ 101:3.\n“Meta menea ninyɛne mɔɔ menli mɔɔ menea bɛ nvoninli la fa gua ɛkɛ la, na saa menwu ye kɛ ninyɛne mɔɔ wɔ ɛkɛ la ɛmfɛta a, megyakyi ye ɛnleanlɛ.”—Steven.\nƐ nee menli mɔɔ bɛ ɛbɛlabɔlɛ nee wɔ ɛdeɛ ne ɛnle ko la mmatu ɔluakɛ bɛbahola bɛazɛkye wɔ ɛbɛla kpalɛ ne. Baebolo ne ka kɛ: “Bɛmmamaa bɛbɛlɛbɛla bɛ. Agɔnwolɛ ɛtane sɛkye ɛbɛla kpalɛ.”—1 Kɔlentema 15:33, ɔbodwɛkɛ.\n“Mmanea awie nvoninli bie ɔluakɛ yelie duma la ati. Fane dɔɔnwo ne ala, ɛkɛ ne a ɛbanwu nvoninli mgbane mgbane a.”—Jessica.\nFa mekɛ to mekɛ dodo mɔɔ ɛfa ɛkɔ yintanɛte ne azo nee fane dodo mɔɔ ɛbava nvoninli wɔagua ɛkɛ ne la anwo. Baebolo ne ka kɛ: “Bɛnlea boɛ kpalɛ na kɛzi bɛlua la anyɛ kɛ menli mɔɔ ɛnze nrɛlɛbɛ emomu kɛ nrɛlɛbɛvolɛma, na bɛva bɛ mekɛ bɛli gyima kpalɛ.”—Ɛfɛsɛsema 5:15, 16.\n“Mennea menli mɔɔ ‘fa bɛ nvoninli dɔɔnwo’ gua ɛkɛ ne la nvoninli. Kɛ neazo la, bie mɔ kɔ ɛnweazo na bɛgyinla ɛleka ko bɛpɛ nvoninli kɛyɛ 20 na bɛava bɛanwa. Ɔdie mekɛ na wɔahola wɔanlea nvoninli ɛhye mɔ amuala!”—Rebekah.\nNea boɛ na wɔanva nvoninli mɔɔ bamaa menli anyia adwenle kɛ ɛdwenle ɛ ngomekye ɛ nwo la wɔannwa. Baebolo kɛlɛvo Pɔɔlo ka kɛ: “Mese bɛ nuhua ko biala kɛ ɔmmadwenle kɛ ɔ nwo hyia tɛla kɛ mɔɔ ɔde la.” (Wulomuma 12:3) Mmadwenle kɛ ɛ gɔnwo mɔ anye balie wɔ nvoninli nee ninyɛne mɔɔ ɛyɛ la anwo.\n“Bie mɔ fa bɛ nvoninli dɔɔnwo gua ɛkɛ. Saa ɛle me gɔnwo ɛdeɛ a, ɛnee meze kɛzi ɛde la—ɔngyia kɛ ɛkakye me mekɛ ko biala!”—Allison.\n“Meva me account ne medo ‘Private’ ɔti tɛ awie biala a nwu me nvoninli a. Memaa menli mɔɔ meze bɛ kpalɛ mɔɔ saa menwu bɛ nyunlu a mebahulo kɛ me nee bɛ badendɛ la ala a nwu me nvoninli a.”—Cheyenne.\n“Kolaa na meava nvoninli bie meanwa la mebiza me nwo kpuya le kɛ: ‘Asoo ɔwɔ kɛ awie gyɛne nwu ye ɔ? Asoo ɛhye bahola agyegye awie? Saa mefa meto ɛkɛ a asoo mebanlu me nwo nzinlii ɔ?’”—Eliana.\nNwu Esiane Mɔɔ Yintanɛte Zo Agɔnwolɛvalɛ Fa Ba La\nSaa ɛ nee ɛ gɔnwo mɔ ɛlɛdie bɛ nye wɔ yintanɛte ne azo a, anrɛɛ nea ɛ nwo boɛ.\nBɛlɛtinlitinli wɔ kɛ ɛva nla nwo edwɛkɛ ɛtɛse awie ɔ? Esiane boni a wɔ nu a? Asoo ɔle ɛhulolɛ nwo adawubɔlɛ ala mɔɔ ngyegyelɛ biala ɛnle nwolɛ ɔ?\nFa nwa awie Fa nwa awie Duzu A Ɔwɔ Kɛ Menwu Ye Wɔ Nvoninli Mɔɔ Bɛfa Bɛgua Yintanɛte Ne Azo La Anwo A?\nijwyp edwɛkɛ 67


Ayezaya 26 | Yintanɛte Zo Baebolo | Ewiade Fofolɛ Ngilebɛbo\nAnwodozo nee ngoanelielɛ nwo edwɛne (1-21)\nGyaa Gyihova, dahuu Bodane ne (4)\nAzɛlɛ ne azo amra bazukoa tenleneyɛlɛ (9)\n“Wɔ menli mɔɔ ɛwu la badɛnla ngoane nu” (19)\nBɛhɔwolo bɛ suakunlu na bɛvea (20)\n26 Kenle zɔhane, bɛbado edwɛne ɛhye+ wɔ Dwuda azɛlɛ zo kɛ:+ “Yɛlɛ suakpole bie mɔɔ ɔyɛ se la.+ Ɔfa ngoanelielɛ ɔyɛ ye bane nee ye tawa ne mɔ.+ 2 Bɛbuke nlenkɛ mgbole ne mɔ+ amaa maanle tenlene ne awolo nuhua,Maanle mɔɔ di nɔhalɛ la. 3 Ɛbabɔ menli mɔɔ tudu kisa wɔ bɔkɔɔ la* anwo bane;Ɛbamaa bɛanyia anzodwolɛ dahuu,+Ɔluakɛ wɔmɔ a bɛ rɛle wɔ wɔ nu a.+ 4 Fa ɛ rɛle wula Gyihova anu dahuu,+Ɔluakɛ Gyaa* Gyihova a le dahuu Bodane ne a.+ 5 Yeha bɛdabɛ mɔɔ bɛde boka zo, suakpole mɔɔ wɔ anwuma la aze. Yeha ye yegua,Yeha ye yegua aze;Yevuandi ye yedo ndɛtɛlɛ ne anu. 6 Menli mɔɔ ɛhyia la agyakɛ batietia zo,Koahweabanema agyakɛ.” 7 Tenlenenli adenle tenrɛ fɔɔnwo.* Kɛmɔ ɛle tenlenenli la ati,Ɛbamaa tenlenenli adenle zo ayɛ tonlotonlo. 8 O Gyihova, kɛmɔ yɛlɛkpondɛ wɔ ndɛnebualɛ adenle ne la ati,Yɛ nye la ɛ nwo zo. Wɔ duma nee wɔ ngakyelɛ* la yɛ ahonle nwo. 9 Ɔdwu nɔɔzo a, me nwo amuala* dɔ wɔ,Ɛhɛe, me sunsum kɔ zo kpondɛ wɔ;+Ɔluakɛ saa ɛbua azɛlɛ ye ndɛne a,Menli mɔɔ de azɛlɛ ne azo la sukoa tenleneyɛlɛ.+ 10 Saa bɛdo amumuyɛnli bɔbɔ a,Ɔnrɛzukoa tenleneyɛlɛ.+ Wɔ tenleneyɛlɛ* azɛlɛ zo bɔbɔ, ɔbayɛ amumuyɛ,+Na ɔnrɛnwu Gyihova kpoleyɛlɛ ne.+ 11 O Gyihova, wɔmaa ɛ sa zo noko bɛnnwu ye.+ Bɛbanwu kɛzi ɛbɔ wɔ menli ne anwo mɔdenle la na bɛaze nyiane. Ɛhɛe, wɔ senle ne bayela wɔ agbɔvolɛ. 12 O Gyihova, ɛbamaa yɛanyia anzodwolɛ,+Ɔluakɛ debie biala mɔɔ yɛyɛ laƐdawɔ a wɔyɛ wɔmaa yɛ a. 13 O Gyihova yɛ Nyamenle, menlenlɛ bie mɔ noko ɛli yɛ nwo zo tumi,+Noko ɛ ngomekye a yɛbɔ wɔ duma a.+ 14 Bɛwu; bɛnrɛdɛnla ngoane nu. Ewule ɛlie bɛ tumi, bɛnrɛdwazo.+ Ɔluakɛ wɔdo ɛ nye wɔnlea bɛKɛ ɛsɛkye bɛ na bɛ duma aminli. 15 O Gyihova, wɔmaa maanle ne ɛyɛ kpole,Wɔmaa maanle ne ɛyɛ kpole;Wɔwula ɛ nwo anyunlunyia.+ Wɔdɛlɛ azɛlɛ ne ɛweɛne ne amuala anu kpole kpalɛ.+ 16 O Gyihova, wɔ bɛ amaneɛnwunlɛ ne anu, bɛrale wɔ ɛkɛ;Mekɛ mɔɔ ɛdeanle bɛ la, bɛhanle bɛ ne aze bɛyɛle asɔne ɛsesebɛ.+ 17 O Gyihova, kɛ mɔɔ nrenzɛvolɛ mɔɔ ako ɛha yeTe awolɛ nyane na ɔsu la,Zɔhane ala a wɔmaa yedo yɛ a. 18 Yɛnrenzɛle, yɛdele awolɛ nyane,Noko ɔle kɛ asɛɛ yɛwo anwoma la. Yɛtɛfale ngoanelielɛ yɛtɛbale azɛlɛ ne azo,Yɛɛ bɛtɛwole awie kɛ ɔdɛnla azɛlɛ ne azo. 19 “Wɔ menli mɔɔ ɛwu la badɛnla ngoane nu. Me avunli* badwazo.+ Bɛmɛ mɔɔ bɛwɔ ndɛtɛlɛ nu,+Bɛdwazo na bɛva anyelielɛ bɛdeɛdea nu! Ɔluakɛ wɔ ɛbɔlɛ le kɛ nwonlomɔ ɛbɔlɛ,*Na azɛlɛ ne bamaa bɛdabɛ mɔɔ ewule ɛlie bɛ tumi la ara ngoane nu.* 20 Me menli, bɛhɔwolo bɛ suakunlu,Na bɛtoto bɛ nlenkɛ ne mɔ anu.+ Bɛva bɛ nwo bɛvea ekyiiKɔkpula kɛ ɛya ne kɛpɛ nu.+ 21 Ɔluakɛ nea! Gyihova vi ye tɛnlabelɛ ne ɛlɛbaKɛ ɔmaa azɛlɛ ne azo amra abu bɛ ɛtane nwo mgbonda,Na azɛlɛ ne bamaa mogya mɔɔ yeha yegua la ala aliNa ɔnrɛheda ye menli mɔɔ bɛhu bɛ la anwo zo bieko.”\n^ Anzɛɛ ɔkola ɔkile, “menli mɔɔ bɛ adwenle si pi la.”\n^ Anzɛɛ “la aze fɛɛnye.”\n^ Ɛhye kile, kɛ bɛbahakye Nyamenle nee ye duma ne, bɛbamaa menli ade.\n^ Anzɛɛ “me ɛkɛla nwo.”\n^ Anzɛɛ “fɔɔnwoyɛlɛ.”\n^ Hibulu aneɛ nu, “Medame me funli.”\n^ Anzɛɛ ɔkola ɔkile, “nyasule.”\n^ Anzɛɛ “bawo bɛdabɛ mɔɔ ewule ɛlie bɛ tumi la.”


Nowa Mɔɔ Wɔ Baebolo Ne Anu La Nyianle Diedi Na Ɔ Nee Nyamenle Luale |Nɔhalɛ Diedi\n“Ɔ Nee Nyamenle Bɛ Avinli Ande Ɛlɛ”\n1, 2. Gyima boni a Nowa nee ye abusua ne yɛle a, na ngyegyelɛ boni mɔ a bɛyiale a?\nNOWA denrɛle ɔ nze na ɔhwenle ye nu ɔlua ye agbɔkɛ nu mɔɔ ɛnee ɛlɛyɛ ye nyane la ati. Yɛ Nowa mɔɔ de baka sinli zo, ɔlɛdie ɔ menle ekyii wɔ ye gyima ne anwo na ɔlɛnea kɛzi ɛlɛne ne kpole de la anwo nvoninli nea. Ɔte bilewu ne nvoanle; yɛɛ ɔte ninyɛne mɔɔ bɛlɛfa bɛayɛ mbaka ne anwo gyima la ane. Ɛleka mɔɔ Nowa de la, ɔkola ɔnwu ɔ mra mrenya ne mɔ kɛ bɛlɛyɛ mbaka ne anwo gyima. Ɔ nee ɔ mra mrenya ne mɔ, bɛ ye mɔ, yɛɛ ɔ ye mɔɔ ɔkulo ye la ɛva ɛvolɛ dɔɔnwo ɛyɛ gyima ɛsesebɛ ɛhye toonwo mekɛ ɛhye. Bɛyɛ bie, noko dɔɔnwo tɛbɔ ɛkɛ!\n2 Menli mɔɔ wɔ ɛkɛ la zuzule kɛ bɛ kɔsɔɔti bɛle ahoasea. Mekɛ mɔɔ ɛlɛne ne ɛlɛyɛ kɛnlɛma la, ɛnee menli ɛlɛsele bɛ kɛ bɛse azule bayi ava ewiade amuala la. Bɛbule esiane ne mɔɔ Nowa hɔle zo bɔle bɛ kɔkɔ wɔ nwolɛ la kɛ ɔnrɛra, ɔle ngoaseasɛm ala! Ɛnee bɛnde ɔ bo kɛ awie bazɛkye ɔ nee ye abusua ne mekɛ wɔ gyima funli zɛhae anwo. Noko akee, Gyihova, Nowa Nyamenle ne annwu ye zɔ.\n3. Adenle boni azo a Nowa nee Nyamenle avinli ande ɛlɛ ɛ?\n3 Nyamenle Edwɛkɛ ne ka kɛ: Nowa nee nɔhalɛ “Nyamenle ne bɛ avinli ande ɛlɛ [“Nowa nee nɔhalɛ Nyamenle ne luale,” NW].” (Bɛgenga Mɔlebɛbo 6:9.) Ɛnee ɛhye kile duzu? Ɔngile kɛ Nyamenle rale azɛlɛ ye azo anzɛɛ Nowa hɔle anwuma wɔ adenle bie azo. Emomu, ɔkile kɛ Nowa diele ye Nyamenle ne bɔkɔɔ na ɔhulole ye kpalɛ, yemɔti ɔyɛle kɛ asɛɛ ɔ nee Gyihova bɛluale nwolɛ kɛ agɔnwolɛma la. Ɛvolɛ apenle dɔɔnwo anzi, Baebolo ne hanle Nowa anwo edwɛkɛ kɛ: ‘Ɔluale ye diedi zo ɔbuale ewiade ne fɔlɛ.’ (Hib. 11:7) Kɛzi ɔyɛle ye ɛ? Duzu a yɛbahola yɛazukoa yɛavi ye diedi ne anu ɛnɛ a?\nTenlenenli Wɔ Ewiade Ɛtane Nu\n4, 5. Kɛzi ewiade ne zɛkyele bɔkɔɔ wɔ Nowa mekɛ zo ɛ?\n4 Nowa nyinle wɔ ewiade mɔɔ ɛnee amumuyɛ ɛlɛkɔ zo ndɛndɛ wɔ nu la anu. Ɛnee ewiade ne ɛnle kpalɛ wɔ ye nenya Yinɔko, tenlenenli bieko mɔɔ nee Nyamenle luale la mekɛ zo. Yinɔko hanle dole ɛkɛ ne kɛ bɛbabua bɛdabɛ mɔɔ bɛnze Nyamenle la ndɛne wɔ bɛ ninyɛndane nwo. Ɔdwule Nowa mekɛ zo la, ɛnee amumuyɛyɛlɛ ne ɛbo zo. Nɔhalɛ nu, wɔ Gyihova anye zo, ɛnee sonla ko ɛnle azɛlɛ ye azo mɔɔ di boɛ a, ɛnee basabasayɛlɛ ɛlie ebia wɔ azɛlɛ ye azo. (Mɔl. 5:22; 6:11; Dwu. 14, 15) Duzu a manle ninyɛne zɛkyele zɛhae a?\n5 Ɛnee edwɛkɛ ɛzulolɛ bie ɛzi Nyamenle sunsum nu mralɛ, mɔɔ le anwumabɔvolɛ ne mɔ la avinli. Bɛ nuhua ko lumuale dele atua tiale Gyihova, na ɔyɛle ɔ nwo Seetan Abɔnsam ɔlua Nyamenle mɔɔ ɔsokpale ye na ɔmanle Adam nee Yive yɛle ɛtane la azo. Wɔ Nowa mekɛ zo, anwumabɔvolɛma gyɛne bɔle ɔ bo dele atua tiale Gyihova pɛlepɛle tumililɛ ne. Bɛgyakyile gyima mɔɔ bɛyɛ wɔ anwuma la na bɛrale azɛlɛ ye azo, bɛhakyile bɛ nwo menli na bɛragyale mraalɛ mɔɔ anwo yɛ fɛ la. Anwumabɔvolɛma angomedi nee anwomemaazo ɛhye mɔ manle alesama nyianle subane ɛtane.—Mɔl. 6:1, 2; Dwu. 6, 7.\n6. Kɛzi Nɛfelem ne mɔ manle ewiade ne zɛkyele bɔkɔɔ ɛ, na duzu a Gyihova bɔle kpɔkɛ kɛ ɔbayɛ a?\n6 Bieko, anwumabɔvolɛma mɔɔ hakyile bɛ nwo menli la nee mraalɛ wole ngakula mrenya mɔɔ bɛ mgbole nee bɛ anwosesebɛ le ngakyile la. Baebolo ne fɛlɛ bɛ Nɛfelem, mɔɔ ɔ bo kile “Azedolɛma”—menli mɔɔ maa awie mɔ tɔ aze. Nɛfelem amumuyɛma atisesebɛ ne mɔ manle ewiade ne zɛkyele bɔkɔɔ. Zɔhane ninyɛne ne mɔ ati, Bɔvolɛ ne nwunle kɛ “sonla amumuyɛyɛlɛ ne ɛyɛ kpole kpalɛ wɔ azɛlɛ ye azo, na ɛtane ngome ɛyi ye adwenle nee ye ahonle nu tɛkɛɛ.” Gyihova zile kpɔkɛ kɛ ɔbazɛkye zɔhane ɛtane ewiade ne wɔ ɛvolɛ 120 anu.—Bɛgenga Mɔlebɛbo 6:3-5.\n7. Ngyegyelɛ boni a Nowa nee ɔ ye yiale wɔ mekɛ mɔɔ bɛbɔ bɛ mra ne mɔ anwo bane bɛavi subane ɛtane nwo la ɛ?\n7 Nea kɛzi ɔbayɛ se kɛ awie banlea ye abusua wɔ ewiade zɛhae anu a! Noko Nowa yɛle zɔ. Ɔnyianle yelɛ kpalɛ. Nowa nyianle ɛvolɛ 500 la, ɔ ye wole ngakula mrenya nsa—Hyɛm, Ham, yɛɛ Gyeefɛte. * Awovolɛ ne mɔ bɔle nu na bɛbɔle ngakula mrenya ne mɔ anwo bane wɔ subane ɛtane mɔɔ ɛlɛkɔ zo la anwo. Ngakula mrenya anye die “kakanyinlima” nee menli mɔɔ ‘bɛlie duma’ la anwo na bɛkanvo bɛ—yemɔti ɛnee bɛ nye balie Nɛfelem ne mɔ anwo. Nowa nee ɔ ye angola ambɔ ngakula ne mɔ anwo bane anvi menli mgbole ɛhye mɔ amile nyɛleɛ biala mɔɔ bɛdele la anwo ɛdeɛ, noko bɛholale bɛhilehilele bɛ Gyihova Nyamenle, mɔɔ kyi ɛtaneyɛlɛ kɔsɔɔti la anwo nɔhalɛ mɔɔ yɛ anyelielɛ la. Ɛnee ɔwɔ kɛ bɛboa ngakula mrenya ne mɔ bɛmaa bɛnwu kɛ basabasayɛlɛ nee atuadelɛ ne mɔɔ wɔ ewiade ne anu la yɛ Gyihova nyane.—Mɔl. 6:6.\nƐnee ɔwɔ kɛ Nowa nee ɔ ye bɔ bɛ mra nwo bane fi subane ɛtane nwo\n8. Kɛzi awovolɛ mɔɔ bɛze nrɛlɛbɛ la bahola azukoa Nowa nee ɔ ye neazo ne ɛ?\n8 Awovolɛ mɔɔ wɔ ɛkɛ ɛnɛ la bahola anwu mɔɔ Nowa nee ɔ ye vale nu la. Ɛnɛ, basabasayɛlɛ nee atuadelɛ noko ɛzɛkye ewiade ne. Ngakula mɔɔ ɛde atua la ɛbu azua dɔɔnwo azo. Basabasayɛlɛ ɛbu ninyɛne mɔɔ ngakula fa dielie bɛ nye la anu. Awovolɛ mɔɔ ze nrɛlɛbɛ la yɛ biala mɔɔ bɛbahola la na bɛko bɛtia ninyɛne ɛhye mɔ ɔlua bɛ mra mɔɔ bɛkilehile bɛ anzondwolɛ Nyamenle, Gyihova, mɔɔ kenlebie bava basabasayɛlɛ ara awieleɛ la anwo debie la azo. (Edw. 11:5; 37:10, 11) Ɔbahola yeayɛ boɛ! Nowa nee ɔ ye holale yɛle zɔ. Bɛ mra mrenya ne mɔ nyinle na bɛbɔle ɛbɛla kpalɛ, bɛgyale mraalɛ mɔɔ bɛdabɛ noko bɛlɛ ɛhulolɛ kɛ bɛbava nɔhalɛ Nyamenle, Gyihova, bɛalumua bɛ ɛbɛlabɔlɛ nu la.\n9, 10. (a) Gyihova edwɛkɛ boni a manle Nowa ɛbɛlabɔlɛ hakyile a? (b) Kɛzi Gyihova hanle ɛlɛka ne ɛbobɔlɛ nee bodane mɔɔ ɔgyi zo la anwo edwɛkɛ ɔhilele Nowa ɛ?\n9 Kenle ko, Nowa ɛbɛlabɔlɛ hakyile bɔkɔɔ. Gyihova nee ye sonvolɛ ɛhye mɔɔ ɔkulo ye edwɛkɛ la dendɛle, na ɔhanle Ye kpɔkɛ mɔɔ yebɔ kɛ ɔsɛkye zɔhane ewiade ne la ɔhilele ye. Nyamenle zele Nowa kɛ: ‘Fa gɔfa baka bobɔ ɛlɛne.’—Mɔl. 6:14.\n10 Ɛnee ɛlɛne ɛhye ɛnle meli kɛmɔ bie mɔ bu ye la. Bɛanyɛ ye kɛ meli mɔɔ ninyɛne bie mɔ wɔ nwolɛ la. Ɛnee ɔle ɛlɛka kpole bie ala. Gyihova hilele Nowa kɛzi ɛlɛne ne kpole bayɛ, kɛzi ɔbahyehyɛ ye nee kɛzi ɔbava bilewu yeaha ɔ kunlu nee ɔ nzi la. Ɔhanle deɛmɔti ɔwɔ kɛ ɔyɛ ye zɔ la ɔhilele Nowa: “Mebamaa ezule kpole bie adɔ toonwo abu aze . . . debie biala mɔɔ wɔ azɛlɛ ye azo la bawu.” Noko akee, Gyihova nee Nowa yɛle ngyekyeleɛ: “Ɛ nee ɛ mra mrenya, nee ɛ ye, yɛɛ ɛ mra mrenya mraalɛ ne mɔ bavo ɛlɛne ne anu.” Eza Nowa bava nane biala nyinli nee belɛ ahɔ ɛlɛne ne anu. Bɛdabɛ mɔɔ bɛbahɔ ɛlɛne ne anu la a bɛanyia ngoane wɔ Azuyilɛ ne mɔɔ ɛlɛba la anu a!—Mɔl. 6:17-20.\nNowa nee ye abusua ne yɛle gyima bɔle nu manle Nyamenle edwɛkɛ rale nu\n11, 12. Gyima kpole boni a bɛvale bɛmanle Nowa a, na kɛzi ɔlile nwolɛ gyima ɛ?\n11 Ɛnee gyima kpole kpalɛ la Nowa anyunlu. Ɛlɛne ne le kpole—ɛnee ye tendenle bayɛ mita 133, ye tɛtɛlɛ mita 22, yɛɛ ye anwumahɔlɛ mita 13. Ɛnee ɔle kpole ɔtɛla meli biala mɔɔ bɛva ndaboa bɛyɛ wɔ ɛnɛ mekɛ ye bɔbɔ la. Asoo Nowa gyakyile gyima ɛhye, ɔdendɛle ɔ nzo abo kɛ ɔyɛ se, anzɛɛ ɔhakyile kɛzi ɔwɔ kɛ ɔyɛ ye la amaa yeanyɛ se yeammaa ye? Baebolo ne bua kɛ: “Nowa yɛle ɛhye mɔ na ɔyɛle debie biala mɔɔ Nyamenle zele ye la.”—Mɔl. 6:22.\n12 Gyima ne lile ɛvolɛ dɔɔnwo, bie a ɛvolɛ 40 kɔdwu 50. Ɛnee ɔwɔ kɛ bɛbu mbaka, bɛtwe, bɛkpakyekpakye, bɛsiezie na bɛfa bɛsisa zo. Ɛnee ɛlɛne ne bayɛ nzɛzo nsa, mɔɔ lɛ ekpumgbunli dɔɔnwo na anlenkɛ la ye foa ko. Ɔda ali kɛ ɛnee nvɛnzɛlɛ gugua ɛlɛne ne anwuma yɛɛ bɛdu zo bɛmaa yehɔ anwuma mɔɔ ezule tɔ a ɔdua zo ɔgua aze a.—Mɔl. 6:14-16.\n13. Nowa gyima ne boni a ɛnee ɔbayɛ kɛ ɔyɛ se ɔtɛla ɛlɛne ne ɛbobɔlɛ a, na kɛzi menli ne yɛle bɛ nyɛleɛ wɔ nwo ɛ?\n13 Ɛvolɛ dɔɔnwo pɛle nu mɔɔ ɛlɛne ne ɛlɛyɛ kɛnlɛma la, ɔbayɛ kɛ Nowa anye liele kpole kɛ ye abusua ne ɛlɛboa ye la! Ɛnee debie bieko boka gyima ne anwo mɔɔ ɔzɔho kɛ yemɔ yɛ se kpalɛ tɛla ɛlɛne ne ɛbobɔlɛ a. Baebolo ne ka kɛ ɛnee Nowa bɔ “pɛlepɛlelilɛ nwo nolo.” (Bɛgenga 2 Pita 2:5.) Yemɔti ɔnyianle akɛnrazilɛ na ɔlile bɛ nyunlu ɔmanle bɛbɔle ɛtanevolɛma mɔɔ bɛnzonle Nyamenle la kɔkɔ wɔ ɛzɛkyelɛ ne mɔɔ ɛlɛba bɛ nwo zo la anwo. Duzu a bɛyɛle a? Gyisɛse Kelaese hanle mɔɔ hɔle zolɛ la anwo edwɛkɛ amozi kɛ, “bɛannwu” ye. Ɔhanle kɛ ɛbɛlabɔlɛ nu ninyɛne liele bɛ mekɛ—bɛlile, bɛnlonle, agyalɛ liele ebia—yemɔti bɛandie Nowa. (Mat. 24:37-39) Ɔda ali kɛ menli dɔɔnwo golole Nowa nee ye abusua ne anwo; ɔbayɛ kɛ bie mɔ dule ye ahonle na bɛdwazole bɛtiale ye ɛsesebɛ. Bie a bɛbɔle mɔdenle bɔbɔ kɛ bɛsɛkye ye gyima ne.\nMenli nwunle daselɛ mɔɔ kile kɛ Nyamenle ɛlɛyila Nowa ɛdeɛ, noko bɛgolole ɔ nwo na bɛandie ye edwɛkɛ\n14. Duzu a Keleseɛne mbusua bahola azukoa avi Nowa nee ye abusua ne ɛkɛ a?\n14 Noko Nowa nee ye abusua ne angyakyi gyima ne. Ɔwɔ nuhua kɛ menli mɔɔ wɔ ewiade ne anu la bule ɛlɛne ɛbobɔlɛ ne kɛ ɔngyia, nrɛlɛbɛ ɛnle nu, anzɛɛ koasea gyima ɛdeɛ, noko bɛvale nɔhalɛlilɛ bɛhɔle zo bɛyɛle. Keleseɛne mbusua mɔɔ wɔ ɛkɛ ɛnɛ la bahola azukoa dɔɔnwo avi Nowa nee ye abusua ne diedi ne anu. Ye biala anu, yɛdayɛ noko yɛde mekɛ mɔɔ Baebolo ne fɛlɛ ye ewiade ɛhye “awieleɛ mekɛ” la anu. (2 Tem. 3:1) Gyisɛse hanle kɛ yɛ mekɛ ɛhye bayɛ kɛ mekɛ ne mɔɔ Nowa bobɔle ɛlɛne ne wɔ nu la. Saa Keleseɛnema ɛlɛka Nyamenle Belemgbunlililɛ ne anwo edwɛkɛ ne na menli yɛ anyetele, bɛgolo bɛ nwo anzɛɛ bɛkpɔ bɛ wɔ nwolɛ bɔbɔ a, bɛkakye Nowa. Tɛ bɛdabɛ a bɛlɛdumua bɛayia ngyegyelɛ zɛhae bie a.\n“Bɛvo Ɛlɛne Ne Anu”\n15. Ɔka ekyi Nowa nyia ɛvolɛ 600 la alɔbɔlɛ edwɛkɛ boni a dole ye a?\n15 Ɛvolɛ dɔɔnwo pɛle nu, na ngyikyi ngyikyi bɛwiele ɛlɛne ne bobɔ. Nowa ɛlɛkɔ ɛvolɛ 600 la, ye alɔvolɛ wule. Ɔ ze, Leemɛke wule. * Ye ɛvolɛ nnu anzi, Leemɛke ɔ ze, mɔɔ le Nowa nenya Mɛtusɛla wule, ɔlile ɛvolɛ 969, ɛhye manle dasanli mɔɔ dɛnlanle aze hyɛle wɔ Baebolo kɛlɛtokɛ nu la ngoane rale awieleɛ. (Mɔl. 5:27) Mɛtusɛla nee Leemɛke dɛnlanle aze wɔ nrenya ne mɔɔ lumua, Adam, mekɛ zo.\n16, 17. (a) Nrɛlaleɛ fofolɛ boni a Nowa nyianle wɔ ye ɛvolɛ 600 ne anu a? (b) Ka mɔɔ Nowa nee ye abusua ne nwunle ye la anwo edwɛkɛ.\n16 Wɔ tete selɛ Nowa ɛvolɛ 600 ne anu, ɔnyianle nrɛlaleɛ fofolɛ ɔvile Gyihova Nyamenle ɛkɛ ne kɛ: “Ɛ nee wɔ sua nu amra amuala bɛvo ɛlɛne ne anu.” Mekɛ ko ne ala, Nyamenle hanle hilele Nowa kɛ ɔva nane ngakyile kɔsɔɔti ɔhɔ ɛlɛne ne anu—nane biala mɔɔ anwo te, mɔɔ bɛfa bɛbɔ afɔle a ɔyɛ boɛ la nyinli nee belɛ nsuu, yɛɛ mɔɔ ɛha la nyinli nee belɛ ala.—Mɔl. 7:1-3.\n17 Bɛ rɛle ɛnrɛvi mɔɔ bɛnwunle ye la ɛlɛ. Nane dɔɔnwo ravole nu—bie ɛlɛtia, bie ɛlɛtu, bie ɛlɛkongo, bie tudu ɔ gyakɛ ngoko, bie kɔ ye foa ko foa ko—asolo kɛzi bɛ mgbole, bɛ nwo nee bɛ subane de a. Nea kɛzi Nowa babɔ mɔdenle avɛlɛvɛlɛ nane anwo ɛzulolɛ ne mɔ bɛtɛbɛtɛ yeamaa bɛahɔ ɛlɛne ne anu na yeamaa bɛala ɛleka ekyi ne wɔ anzondwolɛ nu la. Kɛlɛtokɛ ne hanle kɛ “bɛhɔle ɛlɛne ne anu” wɔ Nowa anwo ɛkɛ.—Mɔl. 7:9.\n18, 19. (a) Kɛzi yɛbahola yɛazuzu ninyɛne mɔɔ sisile Nowa mekɛ zo la anwo kpuyia mɔɔ kpolerazulɛma biza la anwo ɛ? (b) Kɛzi yɛnwu Gyihova nrɛlɛbɛ wɔ adenle mɔɔ ɔluale zo ɔliele nane ne mɔ ngoane la anu ɛ?\n18 Kpolerazulɛma bie mɔ babiza kɛ: ‘Kɛzi debie zɛhae bahola azi ɛ? Na kɛ ɔkɛyɛ na nane ɛhye mɔ kɔsɔɔti adɛnla anzondwolɛ nu wɔ ɛleka ekyi bie ɛ?’ Suzu nwolɛ nea: Asoo ɔbo Bɔvolɛ ne mɔɔ bɔle ewiade la anwo zo kɛ ɔbali nane mɔɔ yebɔ bɛ la anwo zo, na bɔbɔ ɔhyia a yeamaa bɛayɛ bɛtɛɛ mɔɔ bɛ nwo ɛnyɛ ɛzulolɛ ɔ? Kakye kɛ, Gyihova a le Nyamenle ne mɔɔ bɔle nane ne mɔ a. Nzinlii, eza ɔkpakyele Nyevile Kɔkɔlɛ ne anu na ɔmanle sɛnzɛne ne gyinlanle ɛleka ko. Asoo ɔnrɛhola ɔnrɛyɛ debie biala mɔɔ zile wɔ Nowa mekɛ zo la? Nɔhalɛ nu, ɔbahola yɛɛ ɔyɛle ye zɔ!\n19 Anrɛɛ Nyamenle bahola alua adenle gyɛne zo alie nane mɔɔ yebɔ bɛ la ngoane. Noko akee, ɔvile nrɛlɛbɛ nu ɔluale adenle mɔɔ kakye yɛ kɛ mɔlebɛbo ne, ɔhanle kɛ alesama ɛnlea abɔdeɛ biala mɔɔ die ɛnwomenle wɔ azɛlɛ ye azo la azo. (Mɔl. 1:28) Awovolɛ dɔɔnwo mɔɔ wɔ ɛkɛ ɛnɛ la fa Nowa edwɛkɛ ne kilehile bɛ mra kɛ Gyihova anye die nane nee menli mɔɔ yebɔ bɛ la anwo.\n20. Kɛzi ɔbayɛ kɛ Nowa nee ye abusua ne yɛle gyima dɔɔnwo wɔ mekɛ mɔɔ ɔhale dapɛne ko na Azuyilɛ ne ara la ɛ?\n20 Gyihova hanle hilele Nowa kɛ yeha dapɛne ko na Azuyilɛ ne ara. Ɔbayɛ kɛ ɛnee abusua ne ɛnlɛ alagye. Ɛnee ɔwɔ kɛ bɛboɔboa nane ne mɔ anloa, bɛkpondɛ aleɛ mɔɔ abusua ne nee nane ne mɔ bali, na bɛtwe abusua ne ninyɛne bɛkɔ ɛlɛne ne anu. Ɔbayɛ kɛ Nowa aye ne nee Hyɛm, Ham yɛɛ Gyeefɛte aye mɔ titile anye bolole kɛ bɛsiezie ɛlɛne ne anu amaa yeayɛ ɛleka kɛnlɛma mɔɔ bɛbadɛnla a.\n21, 22. (a) Duzu ati a ɔnle kɛ yɛmaa Nowa mekɛ zo amra anyetele ne si yɛ nwo a? (b) Mekɛ boni a agolobɛnwo ne mɔɔ Nowa nee ye abusua ne yiale la rale awieleɛ a?\n21 Na menli mɔɔ ɛha la ɛ? “Bɛannwu” mɔɔ ɛlɛba la—ɔnva nwo kɛ ɛnee daselɛ dɔɔnwo kile kɛ Gyihova ɛlɛyila Nowa nee ye gyima ne azo la. Bɛnwunle nane dɔɔnwo ne mɔɔ ɛlɛkɔ ɛlɛne ne anu la. Noko ɔnle kɛ bɛ anyetele ne si yɛ nwo. Ɛnɛ, menli dɔɔnwo noko ɛnnwu daselɛ dɔɔnwo mɔɔ kile kɛ yɛde ewiade ɛtane ɛhye awieleɛ mekɛ nu la. Kɛmɔ ɛzoanvolɛ Pita hanle la, amgbuzilɛma si bɛ amgbu, bɛgolo menli mɔɔ tie Nyamenle kɔkɔbɔlɛ ne la anwo. (Bɛgenga 2 Pita 3:3-6.) Zɔhane ala a bɛgolole Nowa nee ye abusua ne anwo a.\n22 Mekɛ boni a agolobɛnwo ne rale awieleɛ a? Kɛlɛtokɛ ne kile kɛ kenle ko ne mɔɔ Nowa nee ye abusua ne yɛɛ nane ne mɔ vole ɛlɛne ne anu la, “[Gyihova] dole ɛlɛne ne anlenkɛ ne anu.” Saa ɛnee agolobɛnwoma bie mɔ bikye ɛkɛ a, zɔhane deɛ ne mɔɔ Nyamenle yɛle la manle bɛyɛle koonwu. Saa yeamba ye zɔ bɔbɔ a, ezule ne manle bɛyɛle zɔ, ɔluakɛ ɔdɔle! Na ɔdɔle bilididi—ɔbule aze na ɔyɛle azɛlɛ ne azo fanwoo, kɛmɔ Gyihova hanle la.—Mɔl. 7:16-21.\n23. (a) Kɛzi yɛkola yɛnwu kɛ Gyihova anye anlie ɛtanevolɛma mɔɔ bɛwule wɔ Nowa mekɛ zo la anwo ɛ? (b) Duzu ati a nrɛlɛbɛ wɔ nu kɛ yɛbazukoa Nowa diedi ne ɛnɛ ɛ?\n23 Asoo Gyihova anye liele ɛtanevolɛma ne ewule nwo? Kyɛkyɛ! (Yiz. 33:11) Emomu, ɔmanle bɛnyianle adenle biala kɛ bɛbahakyi bɛ subane na bɛayɛ kpalɛ. Anrɛɛ bɛbahola bɛayɛ zɔ ɔ? Nowa ɛbɛlabɔlɛ ne bua kpuyia ɛhye. Kɛmɔ ɔ nee Gyihova luale, na ɔdiele Nyamenle wɔ debie biala anu la ati, Nowa hilele kɛ ɛnee bɛkola bɛnyia ngoane. Wɔ adenle ɛhye azo, ye diedi buale ye mekɛ zo ewiade ne fɔlɛ; ɔmanle ye mekɛ zo amra ɛtaneyɛlɛ ne lale ali wienyi. Ye diedi ne liele ɔ nee ye abusua ne ngoane. Saa ɛsukoa Nowa diedi ne a, ɛ nee wɔ alɔvolɛ banyia ngoane. Kɛmɔ Nowa yɛle la, ɛbahola ɛ nee Gyihova Nyamenle alua kɛ ɛ Gɔnwo. Na wɔayɛ ɔ gɔnwo dahuu!\n^ ɛden. 7 Zɔhane mekɛ ne ɛnee menli tɛnla aze kyɛ tɛla ɛnɛ. Ɛnee bɛnyi bɛkyɛ ɔluakɛ ɛnee Adam nee Yive kpɔkɛdelɛ kpalɛ nee bɛ munlililɛ ne vile bɛ sa la ɛtɛkyɛle.\n^ ɛden. 15 Leemɛke donle ɔ ra ne Nowa—ɔbayɛ kɛ ɔ bo kile “Ɛnwomenlelielɛ” anzɛɛ “Arɛlekyekyelɛ”—na ɔhanle ɔdole ɛkɛ ne kɛ Nowa babɔ ye duma ne anwo ɛbɛla ɔlua alesama mɔɔ ɔbamaa balie bɛ menle bɛavi azɛlɛ mɔɔ munzule ɛha ye la azo. (Mɔl. 5:28, 29) Leemɛke wule kolaa na ye ngapezo ne ara nu. Ɔbayɛ kɛ Nowa mame nee ɔ mediema ne mɔ wule wɔ Azuyilɛ ne anu.\nNgyegyelɛ boni a Nowa nee ɔ ye yiale wɔ bɛ mra ne mɔ ɛtetelɛ nu a?\nKɛzi Nowa lale diedi ali wɔ ɛlɛne ne ɛbobɔlɛ nu ɛ?\nDuzu ati a ɔbayɛ kɛ ɛnee edwɛkɛhanlɛ gyima ne yɛ se wɔ Nowa mekɛ zo ɛ?\nNdenle boni mɔ azo a ɛkulo kɛ ɛsukoa Nowa diedi ne a?\nFa nwa awie Fa nwa awie “Ɔ Nee Nyamenle Bɛ Avinli Ande Ɛlɛ”